น้อมสำนึกในพระมหากรุณาธิคุณ
พระบาทสมเด็จพระปรมินทรมหาภูมิพลอดุลยเดช

ปี 2559 นับเป็นปีแห่งความสูญเสียครั้งยิ่งใหญ่ที่สุดของปวงชนชาวไทยทั้งประเทศ
เมื่อพระบาทสมเด็จพระปรมินทรมหาภูมิพลอดุลยเดชเสด็จสวรรคต เมื่อวันที่ 13 ตุลาคม 2559 
พระองค์ทรงเป็นพระมหากษัตริย์อันเป็นที่รักยิ่งของคนไทยทั้งชาติ

ตลอดระยะเวลา 70 ปี แห่งการครองราชย์
พระองค์ทรงประกอบพระราชกรณียกิจที่สร้างคุณูปการอเนกอนันต์แก่ประชาชนและประเทศชาติ
พสกนิกรชาวไทยทุกหมู่เหล่าจึงอยู่ใต้ร่มพระบารมีด้วยความอยู่เย็นเป็นสุขตลอดมา

บริษัท กรุงเทพประกันภัย จำกัด (มหาชน) น้อมสำนึกในพระมหากรุณาธิคุณอย่างหาที่สุดมิได้ 
ที่พระบาทสมเด็จพระปรมินทรมหาภูมิพลอดุลยเดช
ทรงพระกรุณาโปรดเกล้าโปรดกระหม่อมพระราชทานตราตั้งแก่บริษัทฯ
ให้เป็นบริษัทในพระบาทสมเด็จพระเจ้าอยู่หัว เมื่อวันที่ 26 เมษายน 2547
ซึ่งถือเป็นสิริมงคลและเป็นเกียรติประวัติสูงสุดของบริษัทฯ คณะผู้บริหาร และพนักงานทุกคน บริษัทฯ
จะตระหนักถึงคุณค่าที่ได้รับพระมหากรุณาธิคุณอย่างหาที่สุดมิได้ในครั้งนี้
และรักษาไว้ซึ่งชื่อเสียงอันดีงามสืบต่อไป

ทั้งนี้
เพื่อแสดงความจงรักภักดีและน้อมรำลึกถึงพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช
บริษัทฯ ได้จัดพิธีน้อมรำลึกในพระมหากรุณาธิคุณและแสดงความอาลัยแด่พระองค์ท่าน ดังนี้

พิธีถวายสักการะและแสดงความอาลัย
วันที่ 18 ตุลาคม 2559

บริษัทฯ จัดพิธีถวายสักการะพระบรมฉายาลักษณ์พระบาทสมเด็จพระปรมินทรมหา ภูมิพลอดุลยเดช
เพื่อน้อมรำลึกในพระมหากรุณาธิคุณและแสดงความอาลัยแด่พระบาทสมเด็จพระปรมินทรมหาภูมิพลอดุลยเดช
โดยคณะผู้บริหาร พนักงาน สื่อมวลชน และพนักงานของบริษัทต่างๆ
ที่อยู่ในอาคารกรุงเทพประกันภัยร่วมในพิธีดังกล่าว
พร้อมเปิดให้ประชาชนร่วมลงนามแสดงความอาลัย ณ อาคารกรุงเทพประกันภัย สำนักงานใหญ่

พิธีทำบุญตักบาตรในการบำเพ็ญกุศลปัญญาสมวาร
วันที่ 1 ธันวาคม 2559

คณะผู้บริหาร พนักงานสำนักงานใหญ่และสาขาของกรุงเทพประกันภัย รวมถึงพนักงานของบริษัทต่างๆ
ที่อยู่ในอาคารกรุงเทพประกันภัย ร่วมพิธีทำบุญตักบาตรพระสงฆ์ 89 รูป
ในการบำเพ็ญกุศลปัญญาสมวาร (พิธีบำเพ็ญกุศลครบ 50 วัน)
เพื่อถวายเป็นพระราชกุศลแด่พระบาทสมเด็จพระปรมินทรมหา ภูมิพลอดุลยเดช
พร้อมทั้งร่วมพิธีน้อมรำลึกในพระมหากรุณาธิคุณและแสดงความอาลัยแด่พระองค์ท่าน
ด้วยการร้องเพลงสรรเสริญพระบารมี ณ บริเวณด้านหน้าอาคารกรุงเทพประกันภัย

พิธีทำบุญตักบาตรในการบำเพ็ญกุศลสตมวาร
วันที่ 20 มกราคม 2560

บริษัทฯ จัดพิธีทำบุญตักบาตรพระสงฆ์ 89 รูป ในการบำเพ็ญกุศลสตมวาร (พิธีบำเพ็ญกุศลครบ 100
วัน) ถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช โดยมีคณะผู้บริหาร
พนักงานสำนักงานใหญ่และสาขา พนักงานของบริษัทต่างๆ
ที่อยู่ในอาคารกรุงเทพประกันภัยร่วมพิธีทำบุญดังกล่าว ณ บริเวณด้านหน้าอาคารกรุงเทพประกันภัย
สำนักงานใหญ่

กรุงเทพประกันภัยและมูลนิธิกรุงเทพประกันภัยร่วมเป็นเจ้าภาพในการบำเพ็ญกุศลพระบรมศพพระบาทสมเด็จพระปรมินทรมหาภูมิพลอดุลยเดช
วันที่ 16 มีนาคม 2560

กรุงเทพประกันภัยและมูลนิธิกรุงเทพประกันภัย
ร่วมเป็นเจ้าภาพในการบำเพ็ญกุศลพระบรมศพพระบาทสมเด็จพระปรมินทรมหาภูมิพลอดุลยเดช
นำโดยนายชัย โสภณพนิช ในนามประธานกรรมการ บมจ. กรุงเทพประกันภัย
และประธานกรรมการ มูลนิธิกรุงเทพประกันภัย พร้อมด้วยคณะผู้บริหาร จำนวน 100 คน
เข้าร่วมพิธีฯ ณ พระที่นั่งดุสิตมหาปราสาท พระบรมมหาราชวัง

ส่วนที่ 1

การประกอบธุรกิจ

1.  นโยบายและภาพรวมการประกอบธุรกิจ

1.1 วิสัยทัศน์ วัตถุประสงค์ เป้าหมาย หรือกลยุทธ์ในการดำเนินงานของบริษัท

บริษัท กรุงเทพประกันภัย จำกัด (มหาชน) ประกอบธุรกิจด้านรับประกันวินาศภัยทุกประเภท ได้แก่
การประกันอัคคีภัย ประกันภัยทางทะเลและขนส่ง ประกันภัยรถยนต์ ประกันภัยเบ็ดเตล็ด
รวมทั้งการรับประกันภัยต่อ โดยเริ่มดำเนินกิจการตั้งแต่ปี 2490 ต่อมาบริษัทฯ
ได้เข้าจดทะเบียนในตลาดหลักทรัพย์แห่งประเทศไทยเมื่อปี 2521
และแปรสภาพเป็นบริษัทมหาชนในปี 2536 ปัจจุบันบริษัทฯ ดำเนินกิจการมาด้วยความมั่นคงเข้าสู่ปีที่
70 มีทุนจดทะเบียน 1,064.7 ล้านบาท อันประกอบด้วยหุ้นสามัญ 106.47 ล้านหุ้น
และมูลค่าที่ตราไว้หุ้นละ 10 บาท

วิสัยทัศน์ของบริษัทฯ คือ “มุ่งเป็นที่สุดในใจลูกค้า”
เน้นการเติบโตอย่างยั่งยืนและโดดเด่นด้วยสินค้าและบริการที่หลากหลายตรงใจลูกค้า
การตอบสนองลูกค้าที่รวดเร็วฉับไวและสร้างความประทับใจในบริการ
ด้วยบุคลากรที่มีความรู้ความสามารถด้านประกันภัย โดยดำเนินธุรกิจอย่างเอาใจใส่ต่อผู้ถือหุ้น ลูกค้า
คู่ค้า พนักงาน หน่วยงานที่กำกับดูแล ตลอดจนสังคมและสิ่งแวดล้อมอย่างจริงจัง

ทั้งนี้ แนวทางในการดำเนินงานเพื่อให้บรรลุถึงวิสัยทัศน์ที่ตั้งไว้ มีดังนี้

ด้านผู้ถือหุ้น ลูกค้า และคู่ค้า

บริษัทฯ มุ่งมั่นในการดำเนินธุรกิจอย่างซื่อตรง ยุติธรรม เน้นหลักธรรมาภิบาลในการบริหารงาน
เพื่อสร้างและดำรงความเชื่อมั่น ความศรัทธาของผู้ถือหุ้น ลูกค้าและคู่ค้ากับบริษัทฯ ตลอดไป
โดยบริษัทฯ ได้ประกาศนโยบายต่อต้านการคอร์รัปชันและการแจ้งเบาะแส (Whistle Blowing)
และนโยบายการป้องกันและปราบปรามการฟอกเงินที่ชัดเจน
ซึ่งพนักงานทุกคนต้องยึดถือเป็นแนวทางการปฏิบัติ
เช่นเดียวกับการพัฒนาคุณภาพการให้บริการให้รวดเร็วและมีประสิทธิภาพเพิ่มขึ้นอย่างต่อเนื่อง ทั้งนี้
บริษัทฯ
เป็นบริษัทประกันภัยแห่งแรกในประเทศไทยและในภูมิภาคเอเชียที่ได้รับประกาศนียบัตรรับรองคุณภาพมาตรฐานสากล
ISO 9002 ในด้านการบริการประกันภัยรถยนต์ จาก Bureau Veritas Quality
International (BVQI) สถาบันที่ได้รับการยอมรับทั่วโลกในปี 2540 และบริษัทฯ
ได้ผ่านการรับรองคุณภาพในทุกระบบงานของสำนักงานใหญ่ สาขา และสำนักงานในกรุงเทพฯ
และปริมณฑลเมื่อปี 2543 ต่อมาบริษัทฯ ได้รับการรับรองระบบบริหารงานคุณภาพ ISO 9001:2000
ทุกระบบงานขององค์กร เมื่อปี 2545 และได้รับการรับรองคุณภาพ ISO 9001:2008
ทุกระบบงานขององค์กร จาก Bureau Veritas Quality International (BVQI) และ
British Standards Institution (BSI) ในปี 2552 และ 2558 ตามลำดับ
ซึ่งเป็นผลจากการที่บริษัทฯ ได้รักษามาตรฐานคุณภาพการบริการอย่างต่อเนื่อง

จากปัจจุบันที่การโจรกรรมข้อมูลสารสนเทศ (Cyber Attack) กลายเป็นความเสี่ยงที่สำคัญ
และสร้างความเสียหายแก่ธุรกิจจำนวนมากโดยเฉพาะธุรกิจประกันภัยที่กลายเป็นเป้าหมายสำคัญในการโจรกรรมข้อมูลเนื่องจากเก็บข้อมูลส่วนบุคคลของลูกค้าไว้เป็นจำนวนมาก
ดังนั้น บริษัทฯ จึงให้ความสำคัญในการปกป้องข้อมูลส่วนบุคคลจากลูกค้า
โดยจัดทำระบบบริหารจัดการความมั่นคงปลอดภัยของข้อมูล (Information Security
Management) ที่เป็นไปตามมาตรฐานสากล ช่วยเพิ่มความปลอดภัยให้กับข้อมูลสารสนเทศต่างๆ
ขององค์กร ซึ่งบริษัทฯ
ได้รับการรับรองมาตรฐานเกี่ยวกับระบบบริหารความมั่นคงปลอดภัยของสารสนเทศจากองค์กรต่างๆ
ได้แก่ มาตรฐานคุณภาพ ISO/IEC 27001 : 2005 จากบริษัท เอเจเอ รีจิสตราส์ จำกัด ในปี
2557 และล่าสุดในวันที่ 3 มิถุนายน 2559 ได้รับการรับรองมาตรฐานคุณภาพ ISO/IEC
27001:2013 จากบริษัท เอสจีเอส (ประเทศไทย) จำกัด

บริษัทฯ ยังคงเน้นการเอาใจใส่และสร้างความพึงพอใจแก่ลูกค้าแต่ละรายให้มากที่สุด ซึ่งบริษัทฯ
ได้รับรางวัล “ศูนย์รับเรื่องและแก้ไขปัญหาให้กับผู้บริโภคดีเด่น” ประจำปี 2558
โดยสำนักงานคณะกรรมการคุ้มครองผู้บริโภค (สคบ.) นอกจากนี้ในปี 2559 บริษัทฯ
ยังได้จัดตั้งคณะกรรมการพิจารณาเรื่องร้องเรียนที่มีความยุ่งยากซับซ้อน หรือมีมูลค่าสูงตั้งแต่ 50
ล้านบาทขึ้นไป เพื่อให้การแก้ไขปัญหากับลูกค้าในทุกระดับเป็นไปอย่างมีประสิทธิภาพและรวดเร็ว

ด้านพนักงาน

บริษัทฯ มุ่งเฟ้นหาบุคลากรที่มีความรู้ความสามารถและศักยภาพในการพัฒนาตนเองมาร่วมงาน
และเมื่อได้บรรจุเป็นพนักงานแล้ว บริษัทฯ
มีการอบรมและพัฒนาพนักงานให้มีความรู้ความสามารถเพิ่มขึ้นอย่างต่อเนื่อง
ทั้งในด้านความรู้ที่เกี่ยวกับวิชาชีพ และหลักคุณธรรมจริยธรรม ทั้งนี้ บริษัทฯ
มีแนวคิดที่จะส่งเสริมให้ผู้บริหารและพนักงานทุกระดับนำหลักคุณธรรมและจริยธรรมตามแนวพระราชดำริของพระบาทสมเด็จพระปรมินทรมหาภูมิพลอดุลยเดช
มาเป็นแนวทางในการปฏิบัติงาน และผลักดันองค์กรสู่การเป็นองค์กรคุณธรรม
โดยทุกหน่วยงานในบริษัทฯ
จะต้องจัดทำแผนพัฒนาคุณธรรมและมีการประเมินผลการดำเนินการตามแผนงานอย่างจริงจัง

นอกจากนี้ บริษัทฯ ยังสร้างวัฒนธรรมองค์กรที่เข้มแข็งในเรื่องการมุ่งเน้นลูกค้าเป็นศูนย์กลาง
และส่งเสริมให้พนักงานมีส่วนร่วมแสดงความคิดเห็นเพื่อการพัฒนาองค์กร
รวมทั้งมีการถ่ายทอดความรู้ความเชี่ยวชาญ ประสบการณ์จากบุคคลหนึ่งไปสู่พนักงานคนอื่นๆ
ไม่ว่าจะเป็นในสำนักงานใหญ่หรือสาขาโดยผ่านอุปกรณ์เชื่อมต่อสัญญาณถ่ายทอดสดไปสู่สาขาต่างๆ
ทั่วประเทศ

สำหรับการรักษาพนักงานที่มีคุณภาพให้อยู่กับองค์กรนั้น บริษัทฯ
ได้จัดทำแผนการสืบทอดตำแหน่งงานในระดับผู้บริหาร และแผนการพัฒนาพนักงานเป็นรายบุคคล
เพื่อให้สอดคล้องกับความรู้ความสามารถที่แตกต่างกันระหว่างบุคคล
เช่นเดียวกับการประเมินผลงานอย่างยุติธรรมและเป็นระบบ
ให้ผลตอบแทนและจัดสวัสดิการอย่างยุติธรรมและจูงใจ มี Career Path
และโอกาสก้าวหน้าในอาชีพที่ชัดเจน

ด้านหน่วยงานกำกับดูแล

บริษัทฯ ได้ปฏิบัติตามกฏเกณฑ์ ระเบียบต่าง ๆ
ที่หน่วยงานภาครัฐซึ่งกำกับดูแลกำหนดไว้อย่างครบถ้วน
ทั้งในด้านฐานะทางการเงินและเงินกองทุนที่มีมากกว่าเกณฑ์ที่กำหนด
การจัดทำรายงานทางการเงินและระบบบัญชีที่ชัดเจน โปร่งใส นอกจากนี้ บริษัทฯ
ยังให้ความร่วมมือในการปฏิบัติตามกฏหมายที่เกี่ยวข้องกับการป้องกันและปราบปรามการฟอกเงินและการต่อต้านการก่อการร้าย
การรักษาความปลอดภัยของข้อมูลลูกค้า ตลอดจนการสร้างความสัมพันธ์อันดีกับสื่อมวลชนทุกแขนง
มีการจัดแถลงข่าวและให้สัมภาษณ์ผู้บริหารเป็นระยะ เพื่อสื่อสารข่าวสารขององค์กรไปสู่ลูกค้า
คู่ค้าและผู้ถือหุ้นอย่างสม่ำเสมอ

ด้านสังคมและสิ่งแวดล้อม

บริษัทฯ
ได้ปลูกฝังและสร้างจิตสำนึกให้ผู้บริหารและพนักงานทุกระดับตระหนักถึงความสำคัญของการมีส่วนร่วมรับผิดชอบต่อสังคมและสิ่งแวดล้อม
ควบคู่ไปกับการดำเนินธุรกิจให้เติบโตอย่างยั่งยืน บริษัทฯ
จึงมีนโยบายสนับสนุนการจัดกิจกรรมเพื่อสังคมในด้านต่างๆ มาอย่างต่อเนื่อง ทั้งในด้านการศึกษา
สาธารณสุข บรรเทาสาธารณภัย การพัฒนาชุมชนและสิ่งแวดล้อม การทำนุบำรุงศาสนา
และศิลปวัฒนธรรม โดยมีทั้งดำเนินการโดยบริษัทฯ เอง และร่วมมือกับบริษัทพันธมิตรในเครือ ได้แก่
โรงพยาบาลบำรุงราษฏร์ และกรุงเทพประกันชีวิต ทั้งนี้ ในด้านการศึกษา บริษัทฯ
ได้ให้การสนับสนุนผ่านมูลนิธิในพระราชดำริของพระบาทสมเด็จพระปรมินทรมหาภูมิพลอดุลยเดช
มาตั้งแต่ปี 2525 จนถึงปัจจุบัน คือ มูลนิธิอานันทมหิดล มูลนิธิชัยพัฒนา และโครงการบัณฑิตคืนถิ่น

จากการดำเนินธุรกิจอย่างก้าวหน้า มั่นคง
และมีความรับผิดชอบต่อสังคมตลอดระยะเวลาที่ประกอบกิจการ ส่งผลให้บริษัทฯ
ได้รับพระราชทานตราตั้ง เมื่อวันที่ 26 เมษายน 2547
ซึ่งถือเป็นสิริมงคลและเป็นเกียรติประวัติสูงสุดของบริษัทฯ ผู้บริหาร
และพนักงานทุกคนที่ได้รับพระราชทานพระบารมีปกป้องในครั้งนี้
ตราตั้งพระราชทานนี้เป็นประดุจเอกสารรับรองว่าบริษัทที่ได้รับพระราชทานได้ประกอบธุรกิจการค้าโดยซื่อสัตย์สุจริต
ตั้งอยู่ในศีลธรรม มีหลักฐานมั่นคง
เป็นที่เชื่อถือแก่มหาชนทั้งหลายและเพื่อเป็นกำลังใจแก่ผู้ประกอบธุรกิจ
อันจะเป็นการส่งเสริมธุรกิจในประเทศให้เจริญก้าวหน้าอย่างมั่นคงตลอดไป

ทั้งนี้ ปี 2559 บริษัทฯ ได้ตั้งเป้าหมายเบี้ยประกันภัยรับรวมทั้งสิ้น 16,665 ล้านบาท เติบโตที่
ร้อยละ 5 โดยกลยุทธ์หลักในการดำเนินงานคือ การรักษาฐานงานต่ออายุให้ได้มากที่สุด
เนื่องจากสภาวะเศรษฐกิจที่ชะลอตัวและการแข่งขันด้านราคาที่สูง ทำให้การขยายงานใหม่ทำได้ยาก
โดยสำหรับงานใหม่นั้น บริษัทฯ ยังคงนโยบายรับประกันภัยเฉพาะงานที่มีความเสี่ยงที่ยอมรับได้
และมีโอกาสสร้างผลการดำเนินงานที่ดี โดยจะมีการจัดทำ Risk Survey อย่างเข้มงวด
สำหรับการแข่งขันด้านราคานั้น
จะแข่งขันเฉพาะกลุ่มเป้าหมายที่วิเคราะห์แล้วเห็นว่ายังสามารถสร้างกำไรได้

นอกจากนี้ บริษัทฯ
ยังให้ความสำคัญในการพัฒนาผลิตภัณฑ์ประกันภัยและบริการที่สามารถตอบสนองความต้องการและสอดคล้องกับรูปแบบการดำเนินชีวิตของผู้บริโภค
ตามแนวคิด Lifestyle Insurance Provider อาทิ
การร่วมมือกับพันธมิตรออกกรมธรรม์สำหรับกลุ่มเป้าหมายคนวัยทำงาน การพัฒนาระบบ
Tele-Photo Claim
ซึ่งเป็นการติดต่อรับส่งข้อมูลการเคลมสินไหมทดแทนรถยนต์ด้วยภาพถ่ายผ่านแอปพลิเคชันไลน์
หรือช่องทางอื่นๆ ที่ลูกค้าสะดวก การให้บริการ e-Policy
หรือบริการกรมธรรม์ประกันภัยอิเล็กทรอนิกส์ที่จัดส่งให้แก่ลูกค้าเพื่อความสะดวกรวดเร็ว
ตลอดจนการเพิ่มสิทธิประโยชน์ส่วนลดเบี้ยประกันภัยตามระยะทางที่ขับขี่ให้แก่ลูกค้าที่ติดตั้งระบบ BKI
Telematics

การเปลี่ยนแปลงและพัฒนาการที่สำคัญ

การเปลี่ยนแปลงอำนาจในการควบคุมบริษัทฯ

ในช่วง 4 ปีที่ผ่านมา บริษัทฯ ไม่มีการเปลี่ยนแปลงอำนาจในการควบคุมบริษัทฯ แต่อย่างใด 1.2
ลักษณะการประกอบธุรกิจในปีที่ผ่านมา

เศรษฐกิจของประเทศไทยในปี 2559 มีอัตราการเติบโตของ GDP ร้อยละ 3.2 (ที่มา:
สำนักงานคณะกรรมการพัฒนาการเศรษฐกิจและสังคมแห่งชาติ) เทียบกับปีก่อนหน้าที่เติบโตร้อยละ
2.9 ซึ่งถือว่าเป็นอัตราการเติบโตในระดับที่น่าพอใจ
เมื่อพิจารณาจากปัจจัยลบที่ส่งผลกระทบต่อเศรษฐกิจของไทยหลายประการ อาทิ
สภาวะเศรษฐกิจโลกและเศรษฐกิจของประเทศคู่ค้าสำคัญยังคงอยู่ในภาวะชะลอตัว
ทำให้การส่งออกที่เคยเป็นตัวขับเคลื่อนเศรษฐกิจหลักของประเทศไทยไม่สามารถเติบโตได้
ราคาสินค้าเกษตรที่ยังคงตกต่ำอย่างต่อเนื่อง
การชะลอการลงทุนและการจ้างงานของภาคเอกชนและหนี้ครัวเรือนที่ยังคงอยู่ในระดับสูง
ส่งผลกระทบอย่างรุนแรงต่อกำลังซื้อของประชาชน ทั้งนี้
เศรษฐกิจของประเทศไทยได้รับผลบวกจากการท่องเที่ยวที่ขยายตัวเพิ่มขึ้นอย่างต่อเนื่อง
ตลอดจนราคาน้ำมันที่ยังคงอยู่ในระดับต่ำต่อเนื่องจากปีที่ผ่านมา ส่งผลให้อัตราเงินเฟ้ออยู่ในระดับต่ำ
เช่นเดียวกับอัตราดอกเบี้ยที่ยังอยู่ในระดับต่ำเช่นกัน
รวมทั้งการใช้จ่ายของภาครัฐในการลงทุนก่อสร้างโครงสร้างพื้นฐานคมนาคมต่างๆ

ในแง่ของธุรกิจประกันวินาศภัยนั้น แม้เศรษฐกิจของประเทศไทยจะขยายตัวเพิ่มขึ้น
และได้รับประโยชน์จากเบี้ยประกันภัยโครงการก่อสร้างโครงสร้างพื้นฐานคมนาคม
ตลอดจนนโยบายของภาครัฐในการสนับสนุนเบี้ยประกันภัยนาข้าวแก่เกษตรกร
แต่ธุรกิจประกันวินาศภัยในปี 2559 มีอัตราการเติบโตของเบี้ยประกันภัยรับโดยตรงเพียงร้อยละ
1.2 (ที่มา: สำนักงานคณะกรรมการกำกับและส่งเสริมการประกอบธุรกิจประกันภัย)
ลดลงเล็กน้อยจากร้อยละ 1.9 ในปี 2558โดยเบี้ยประกันภัยรถยนต์เติบโตร้อยละ 1.5
ประกันอัคคีภัยลดลงร้อยละ 2.4 ประกันภัยทางทะเลและขนส่งลดลงร้อยละ 1.4
และประกันภัยเบ็ดเตล็ดเติบโตร้อยละ 1.5
เนื่องจากธุรกิจประกันวินาศภัยได้รับผลกระทบจากปัจจัยลบหลายประการ อาทิ
อัตราเบี้ยประกันภัยทรัพย์สินที่ลดลงอย่างต่อเนื่องจากภาวะการแข่งขันสูงของบริษัทประกันภัยต่อต่างประเทศและการไม่มีภัยพิบัติขนาดใหญ่เกิดขึ้นในประเทศไทยนับตั้งแต่น้ำท่วมใหญ่ในปี
2554 รวมทั้งยอดจำหน่ายรถยนต์ในประเทศยังคงมีอัตราการเติบโตติดลบเป็นปีที่ 4 ติดต่อกัน
ส่งผลอย่างยิ่งต่อการประกันภัยรถยนต์ซึ่งมีสัดส่วนเบี้ยประกันภัยในธุรกิจประกันวินาศภัยมากที่สุด

อย่างไรก็ตาม บริษัท กรุงเทพประกันภัย จำกัด (มหาชน) สามารถสร้างผลประกอบการในปี 2559
ได้สูงกว่าปี 2558 คือ มีเบี้ยประกันภัยรับรวม 16,031.3 ล้านบาท คิดเป็นอัตราการเติบโตร้อยละ
1.0 นอกจากนี้ บริษัทฯ ยังสามารถสร้างกำไรสุทธิจากการรับประกันภัย 1,536.5 ล้านบาท
และเมื่อรวมรายได้สุทธิจากการลงทุนและรายได้อื่น 1,285.4 ล้านบาท ทำให้บริษัทฯ
มีกำไรก่อนหักภาษีเงินได้ 2,821.9 ล้านบาท และกำไรสุทธิ 2,425.8 ล้านบาท ซึ่งเพิ่มขึ้นร้อยละ
3.6 คิดเป็นกำไรต่อหุ้น 22.78 บาท สูงขึ้นจากปีก่อนที่เท่ากับ 22.00 บาท ทั้งนี้
ที่ประชุมคณะกรรมการเมื่อวันที่ 24 กุมภาพันธ์ 2560
มีมติจ่ายเงินปันผลให้แก่ผู้ถือหุ้นงวดสุดท้ายในอัตราหุ้นละ 5 บาท รวมทั้งปี 2559 บริษัทฯ
จ่ายเงินปันผลในอัตรา หุ้นละ 14 บาท

ด้านฐานะความมั่นคงทางการเงิน บริษัทฯ
มีอัตราส่วนเงินกองทุนต่อเงินกองทุนที่ต้องสำรองตามกฏหมาย (Capital Adequacy Ratio:
CAR) ณ สิ้นเดือนกันยายน 2559 สูงถึงร้อยละ 234.9 (เกณฑ์มาตรฐานคือ ไม่ต่ำกว่าร้อยละ
140) เช่นเดียวกับสถาบันจัดอันดับความน่าเชื่อถือชั้นนำของโลก 2 แห่ง คือสถาบัน Standard &
Poor’s (S&P) และสถาบันจัดอันดับ A.M. Best
ได้ประเมินอันดับความน่าเชื่อถือทางการเงินของบริษัทฯ
อยู่ในระดับที่แข็งแกร่งเช่นเดียวกับปีที่ผ่านมา สะท้อนให้เห็นถึงความสามารถของบริษัทฯ
ในการสร้างผลประกอบการที่ดี และรักษาฐานะทางการเงินที่แข็งแกร่งอย่างต่อเนื่อง โดยสถาบัน
Standard & Poor’s (S&P) ประเมินบริษัทฯ อยู่ในระดับ A-/Stable และสถาบันจัดอันดับ
A.M. Best ได้ประเมินบริษัทฯอยู่ในระดับ A- (Excellent)/Stable

1.3 โครงสร้างการถือหุ้นของกลุ่มบริษัท

บริษัท กรุงเทพประกันภัย จำกัด (มหาชน) ได้ลงทุนในบริษัทร่วม 3 บริษัท ได้แก่

1. Asia Insurance (Cambodia) Plc. มีสัดส่วนเงินลงทุนร้อยละ 22.92 บริษัทฯ
ได้ส่งกรรมการและผู้บริหารเข้าร่วมเป็นกรรมการในบริษัทดังกล่าว
และมีส่วนร่วมในการกำหนดนโยบาย ตลอดจนให้การสนับสนุนและคำแนะนำในเรื่องการรับประกันภัย
สินไหมทดแทน ระบบเทคโนโลยี และบัญชีการเงิน

2. Asia Insurance International (Holding) Limited มีสัดส่วนการลงทุนร้อยละ
41.70 โดยบริษัทดังกล่าวลงทุนในบริษัทประกันภัยในภูมิภาค ได้แก่ Asia Insurance
(Philippines) Corporation และ Cambodian Reinsurance Company ทั้งนี้
มีกรรมการของบริษัทฯ เข้าร่วมเป็นกรรมการในบริษัท ดังกล่าวด้วย

3. Bangkok Insurance (Lao) Company Limited มีสัดส่วนเงินลงทุนร้อยละ 45 บริษัทฯ
ได้ส่งกรรมการและผู้บริหารเข้าร่วมเป็นกรรมการในบริษัทดังกล่าว
และมีส่วนร่วมในการกำหนดนโยบาย ตลอดจนให้การสนับสนุนและคำแนะนำในเรื่องการรับประกันภัย
สินไหมทดแทน ระบบเทคโนโลยี และบัญชีการเงิน

2. ลักษณะการประกอบธุรกิจ

[]

2.1 ลักษณะผลิตภัณฑ์หรือบริการ

บริษัท กรุงเทพประกันภัย จำกัด (มหาชน) ดำเนินธุรกิจหลัก คือ ธุรกิจประกันวินาศภัย
ซึ่งสามารถจำแนกออกเป็นแต่ละสายผลิตภัณฑ์ ได้เป็น 4 ประเภท ดังนี้

1.  การประกันอัคคีภัย (Fire Insurance)

  1.1 การประกันอัคคีภัย (Fire Insurance)

  คุ้มครองความเสียหายต่อสิ่งปลูกสร้างเนื่องจากไฟไหม้ ฟ้าผ่า
  หรือแรงระเบิดของแก๊สที่ใช้สำหรับทำแสงสว่างหรือประโยชน์เพื่อการอยู่อาศัย
  ความเสียหายเนื่องจากภัยเพิ่มพิเศษ เช่น ภัยลมพายุ ภัยยวดยานพาหนะ ภัยจากควัน
  ภัยเนื่องจากน้ำ ภัยเปียกน้ำ ภัยเนื่องจากไฟฟ้า ภัยต่อเครื่องไฟฟ้า ภัยระเบิด ภัยจากการจลาจล
  การนัดหยุดงาน และภัยอื่นๆ

  1.2 การประกันภัยสิทธิการเช่า (Leasehold Insurance)

  ชดเชยผลประโยชน์ในกรณีเกิดไฟไหม้ ฟ้าผ่า หรือภัยอื่นที่เอาประกันภัยไว้ ซึ่งเกิดแก่สถานที่เช่า
  และทำให้โครงสร้างส่วนที่ใช้รับน้ำหนักของสถานที่เช่าได้รับความเสียหายถึงขนาดไม่สามารถใช้สถานที่เช่าประกอบกิจการใดๆ
  ได้อีกต่อไป โดยผลทางกฎหมายหรือเทศบัญญัติว่าด้วยการนั้นเป็นเหตุให้ผู้เช่า เสียสิทธิการเช่า
  ซึ่งบริษัทจะจ่ายค่าสินไหมทดแทนสำหรับการสูญเสียของสิทธิการเช่าของผู้เอาประกันภัย
  สำหรับระยะเวลาเช่าที่เหลืออยู่

1.3 การประกันภัยธุรกิจหยุดชะงัก (Business Interruption Insurance) (Fire)

  คุ้มครองความสูญเสียในทางการค้า (รายได้ของผู้เอาประกันภัย) เมื่อธุรกิจต้องหยุดชะงักลง

  อันเป็นผลสืบเนื่องจากความเสียหายที่เกิดต่อทรัพย์สินที่เอาประกันภัยไว้และเป็นทรัพย์สินที่

  ผู้เอาประกันภัยใช้เพื่อประกอบธุรกิจ ซึ่งมีสาเหตุมาจากไฟไหม้ ฟ้าผ่า หรือแรงระเบิดของแก๊ส

  ที่ใช้ประโยชน์เพื่อการอยู่อาศัย

  1.4 การประกันอัคคีภัยที่อยู่อาศัยแบบประหยัดสำหรับรายย่อย (ไมโครอินชัวรันส์)

  (Econ. Fire Insurance) (Microinsurance)

  คุ้มครองความเสียหายต่อสิ่งปลูกสร้างเนื่องจากไฟไหม้ ฟ้าผ่า
  หรือแรงระเบิดของแก๊สที่ใช้สำหรับทำประโยชน์เพื่อการอยู่อาศัย ตั้งแต่ 50,000 – 500,000
  บาท รวมถึงค่าเช่าที่พักอาศัยชั่วคราววันละ 300 บาท (ไม่เกิน 30 วัน)

2.  การประกันภัยทางทะเลและขนส่ง (Marine Insurance)

  คุ้มครองความเสียหายที่เกิดขึ้นกับสินค้าและตัวเรือ
  ตลอดการเดินทางจนถึงจุดหมายปลายทางโดยปลอดภัย

2.1 การประกันภัยการขนส่งสินค้าทางทะเล (Marine Cargo Insurance)

  คุ้มครองความเสียหาย ที่เกิดขึ้นกับสินค้าที่เอาประกันภัยในระหว่างการขนส่งทั้ง
  ในประเทศและระหว่างประเทศ ไม่ว่าจะเป็นการขนส่งทางเครื่องบิน เรือ รถไฟ
  รถบรรทุกหรือแม้แต่ทางไปรษณีย์

2.2 การประกันภัยตัวเรือ (Marine Hull Insurance)

  คุ้มครองความเสียหายต่อตัวเรือ เครื่องจักร และอุปกรณ์ประจำเรือ ในกรณีที่ได้รับความสูญเสีย
  หรือเสียหายจากภัยทางทะเล เช่น ลมพายุ คลื่น หรือจากอุบัติเหตุต่างๆ นอกจากนั้น
  ยังคุ้มครองความรับผิดของเจ้าของเรือในกรณีที่ก่อให้เกิดความเสียหายต่อเรือลำอื่น

2.3 การประกันภัยความรับผิดของผู้ขนส่ง (Carriers’ Liability Insurance)

  คุ้มครองความสูญหาย ความเสียหาย หรือส่งมอบชักช้าของของที่ผู้เอาประกันภัยรับขนส่ง
  ซึ่งเกิดขึ้นระหว่างการขนส่งในระหว่างระยะเวลาประกันภัย

  3. การประภัยยานยนต์ (Motor Insurance)

3.1 การประกันภัยรถยนต์ภาคบังคับ (Compulsory Motor Insurance)

  หมายถึง การประกันภัยรถยนต์ที่ถูกบังคับโดยบัญญัติแห่งกฎหมาย
  เพื่อความคุ้มครองต่อการสูญเสียชีวิต
  ความบาดเจ็บทางร่างกายของบุคคลผู้ประสบภัยจากอุบัติเหตุรถยนต์

3.2 การประกันภัยรถยนต์ภาคสมัครใจ (Voluntary Motor Insurance)

  หมายถึง การประกันภัยที่เกิดขึ้นโดยความสมัครใจของเจ้าของรถยนต์ หรือผู้ครอบครองรถยนต์
  สามารถแบ่งความคุ้มครองเป็น 5 ประเภทดังนี้

ประเภท 1: ให้ความคุ้มครองความเสียหายที่เกิดขึ้นต่อตัวรถยนต์หรืออุปกรณ์ติดประจำรถยนต์
การบาดเจ็บ และการเสียชีวิต ตลอดจนความรับผิดตามกฎหมายสำหรับการเสียชีวิต การบาดเจ็บ
หรือการเสียหายต่อทรัพย์สินของบุคคลภายนอก

ประเภท 2: ให้ความคุ้มครองต่อการสูญหายหรือไฟไหม้ของรถยนต์ที่เอาประกันภัย
และคุ้มครองความรับผิดตามกฎหมายสำหรับการเสียชีวิต การบาดเจ็บ
หรือการเสียหายต่อทรัพย์สินของบุคคลภายนอก

  ประเภท 3: ให้ความคุ้มครองเฉพาะความรับผิดตามกฎหมาย สำหรับการเสียชีวิต การบาดเจ็บ
  หรือความเสียหายต่อทรัพย์สินของบุคคลภายนอก

  ประเภท 4: ให้ความคุ้มครองเฉพาะความรับผิดตามกฎหมายต่อทรัพย์สินของบุคคลภายนอกเท่านั้น

  ประเภท 5: เป็นการคุ้มครองแบบประเภท2 หรือประเภท3
  เพิ่มเติมด้วยความคุ้มครองต่อความเสียหายของรถยนต์อันเนื่องมาจากการชนกับยานพาหนะทางบก

  ประกันภัยรถยนต์ BKI TELEMATICS:
  ประกันภัยรถยนต์ที่ให้ความคุ้มครองตามประกันภัยรถยนต์ภาคสมัครใจที่เลือกทำประกัน
  โดยเพิ่มสิทธิประโยชน์สำหรับลูกค้าที่ใช้รถยนต์เป็นระยะทางน้อย
  พร้อมกับการติดตั้งอุปกรณ์เสริมที่เชื่อมต่อสัญญาณ GPS ภายในรถยนต์

4. การประกันภัยเบ็ดเตล็ด (Miscellaneous Insurance)

  การประกันภัยเบ็ดเตล็ดให้ความคุ้มครองความสูญเสียหรือความเสียหายภายใต้
  กรมธรรม์ที่นอกเหนือจาก 3 ประเภทแรก โดยสามารถแบ่งได้ ดังนี้

4.1 การประกันภัยที่ให้ความคุ้มครองเกี่ยวกับบุคคล

4.1.1 การประกันภัยอุบัติเหตุกลุ่ม (Group Personal Accident Insurance)

  คุ้มครองการเสียชีวิต การสูญเสียอวัยวะ และทุพพลภาพ
  รวมทั้งค่ารักษาพยาบาลให้กับผู้เอาประกันภัยรายกลุ่มอันเนื่องมาจากการประสบอุบัติเหตุตามข้อกำหนดในเงื่อนไขที่ระบุไว้ในกรมธรรม์ประกันภัย

4.1.2 การประกันภัยอุบัติเหตุส่วนบุคคล (Individual Personal Accident Insurance)

  คุ้มครองการเสียชีวิต การสูญเสียอวัยวะ และทุพพลภาพ
  รวมทั้งค่ารักษาพยาบาลให้กับผู้เอาประกันภัยอันเนื่องมาจากการประสบอุบัติเหตุตามข้อกำหนดในเงื่อนไขที่ระบุไว้ในกรมธรรม์ประกันภัย

  4.1.3 การประกันภัยอุบัติเหตุสำหรับนักเรียน นิสิต นักศึกษา (Student Group Personal
  Accident Insurance)

  คุ้มครองการเสียชีวิต สูญเสียอวัยวะ และทุพพลภาพ รวมทั้งค่ารักษาพยาบาลให้กับนักเรียน นิสิต
  นักศึกษา
  ของสถานศึกษาที่เอาประกันภัยอันเนื่องมาจากการประสบอุบัติเหตุตามข้อกำหนดในเงื่อนไขที่ระบุไว้ในกรมธรรม์ประกันภัย

  4.1.4 การประกันภัยอุบัติเหตุเดินทางสำหรับบุคคลและกลุ่มทั่วไป (Travel Accident
  Insurance For Individual or Group of Tourists)

  คุ้มครองการเสียชีวิต สูญเสียอวัยวะ สายตา หรือทุพพลภาพถาวรสิ้นเชิง
  รวมทั้งค่ารักษาพยาบาลให้กับผู้เอาประกันภัยอันเนื่องมาจากการประสบอุบัติเหตุในระหว่างการเดินทาง
  ทั้งในประเทศและต่างประเทศ ภายในระยะเวลาการเดินทางที่ระบุไว้ในกรมธรรม์ประกันภัย

4.1.5 การประกันภัยการเดินทางต่างประเทศ (Comprehensive Travel Accident
Insurance)

  คุ้มครองการเสียชีวิต สูญเสียอวัยวะ และทุพพลภาพถาวรสิ้นเชิง
  รวมทั้งค่ารักษาพยาบาลจากอุบัติเหตุและการเจ็บป่วย
  เงินชดเชยรายวันระหว่างรักษาตัวในโรงพยาบาล
  การสูญหาย/การล่าช้าของกระเป๋าเดินทางและทรัพย์สินส่วนตัวที่อยู่ในกระเป๋าเดินทาง
  การบอกเลิกการเดินทาง การลดจำนวนวันเดินทาง ความรับผิดต่อบุคคลภายนอก
  ความล่าช้าของเที่ยวบิน การจี้เครื่องบิน
  ขณะที่เดินทางไปต่างประเทศตามระยะเวลาการเดินทางที่ระบุไว้ในกรมธรรม์ประกันภัย

  4.1.6 การประกันภัยชดเชยรายได้ระหว่างพักรักษาตัวในโรงพยาบาล (Hospital Income
  Insurance)

  ชดเชยผลประโยชน์เป็นเงินสดรายวัน
  ในกรณีที่ผู้เอาประกันภัยต้องเข้าพักรักษาตัวในโรงพยาบาลในฐานะคนไข้ในอันเนื่องมาจากอุบัติเหตุหรือเจ็บป่วย

4.1.7 การประกันภัยโรคมะเร็ง (Cancer Insurance)

  คุ้มครองการเกิดโรคมะเร็งเมื่อตรวจพบว่าเป็นมะเร็งเป็นครั้งแรก
  ยกเว้นที่ระบุไว้ในข้อยกเว้นของกรมธรรม์ประกันภัย โดยบริษัทฯ
  จะจ่ายผลประโยชน์ตามจำนวนเงินที่เอาประกันภัย

4.1.8 การประกันภัยอุบัติเหตุและสุขภาพกลุ่ม (Group Accident and Health Insurance)

  คุ้มครองเกี่ยวกับค่าใช้จ่ายในการรักษาพยาบาล
  รวมทั้งผลประโยชน์ต่างๆตามที่ระบุไว้ในกรมธรรม์ประกันภัยให้กับผู้เอาประกันภัยรายกลุ่มอันเนื่องมาจากการประสบอุบัติเหตุ
  หรือเจ็บป่วย ที่มิได้ระบุไว้ในข้อยกเว้นของกรมธรรม์ประกันภัย

4.1.9 การประกันภัยอุบัติเหตุและสุขภาพบุคคล (Personal Accident and Health
Insurance)

  คุ้มครองเกี่ยวกับค่าใช้จ่ายในการรักษาพยาบาล รวมทั้งผลประโยชน์ต่างๆ
  ตามที่ระบุไว้ในกรมธรรม์ประกันภัยให้กับผู้เอาประกันภัยอันเนื่องมาจากการประสบอุบัติเหตุหรือเจ็บป่วย
  ที่มิได้ระบุไว้ในข้อยกเว้นของกรมธรรม์ประกันภัย

4.1.10 การประกันภัยพิทักษ์โรคร้ายแรง (Critical Illness Insurance)

  คุ้มครองการเจ็บป่วยด้วยโรคร้ายแรงที่เกิดขึ้นโดยทางตรงหรือโดยทางอ้อม
  และได้รับการวินิจฉัยจากแพทย์เป็นครั้งแรก ยกเว้นที่ระบุไว้ในข้อยกเว้นของกรมธรรม์ประกันภัย
  โดยบริษัทฯ จะชดเชยผลประโยชน์เต็มจำนวนของเงินเอาประกันภัย
  และผลประโยชน์ค่ารักษาต่อเนื่องเป็นรายเดือนจากโรคร้ายแรงดังกล่าว

4.1.11 การประกันภัยอุบัติเหตุเดินทางธุรกิจนำเที่ยวและมัคคุเทศก์ (Travel Accident
Insurance for Tour Operators and Guides)

  คุ้มครองการเสียชีวิต สูญเสียอวัยวะ หรือทุพพลภาพถาวรสิ้นเชิง
  และค่ารักษาพยาบาลของคณะนักท่องเที่ยวและมัคคุเทศก์อันเนื่องมาจากการประสบอุบัติเหตุในระหว่างการเดินทางท่องเที่ยว
  ภายในระยะเวลาการเดินทางที่ระบุไว้ในกรมธรรม์ประกันภัย

4.1.12 การประกันภัยผู้โดยสารเรือสำหรับโดยสาร (Boat Passenger Personal Accident
Insurance)

  คุ้มครองการเสียชีวิต สูญเสียอวัยวะ สายตา หรือทุพพลภาพถาวรสิ้นเชิง
  รวมทั้งค่ารักษาพยาบาลให้กับผู้โดยสารที่ประสบอุบัติเหตุเนื่องจากการใช้บริการเรือโดยสาร
  และสามารถขยายความคุ้มครองเพิ่มถึงคนประจำเรือได้
  ตามข้อกำหนดในเงื่อนไขที่ระบุไว้ในกรมธรรม์ประกันภัย

4.1.13 การประกันภัย 200 สำหรับรายย่อย (ไมโครอินชัวร์รันส์) (PA 200
(Microinsurance))

คุ้มครองการเสียชีวิต สูญเสียมือ เท้า เสียสายตา หรือทุพพลภาพถาวรสิ้นเชิง
เนื่องจากอุบัติเหตุรวมถึงการขับขี่หรือโดยสารรถจักรยานยนต์
และคุ้มครองค่าใช้จ่ายในการจัดงานศพกรณีเสียชีวิตจากเจ็บป่วย

  4.1.14 การประกันภัยอุบัติเหตุเพื่อคนพิการสำหรับรายย่อย (ไมโครอินชัวรันส์)

  เป็นประกันภัยอุบัติเหตุสำหรับผู้พิการ 3 กลุ่ม ประกอบด้วย กลุ่มคนพิการทางการมองเห็น
  กลุ่มคนพิการทางการได้ยินหรือสื่อความหมาย และกลุ่มคนพิการทางการคลื่อนไหวหรือร่างกาย
  โดยให้ความคุ้มครองการเสียชีวิตเนื่องจากอุบัติเหตุรวมถึงการขับขี่หรือโดยสารรถจักรยานยนต์
  ค่าใช้จ่ายในการจัดการงานศพกรณีเสียชีวิตจากการเจ็บป่วย
  ชดเชยเงินปลอบขวัญเนื่องจากอุบัติเหตุ กรณีเข้ารักษาตัวเป็นผู้ป่วยในในโรงพยาบาล
  เป็นจำนวนไม่น้อยกว่า 4 วัน
  และชดเชยรายได้ระหว่างการเข้ารักษาตัวเป็นผู้ป่วยในในโรงพยาบาลเนื่องจากอุบัติเหตุ

  4.1.15 การประกันภัยอุบัติเหตุพิเศษเพื่อมวลชน

  คุ้มครองการเสียชีวิตเนื่องจากอุบัติเหตุ การรักษาพยาบาลเนื่องจากอุบัติเหตุ
  และค่าใช้จ่ายสำหรับกายอุปกรณ์เพื่อช่วยในการเคลื่อนไหวหลังจากได้รับการรักษาพยาบาลเนื่องจากอุบัติเหตุ

  4.1.16 การประกันภัยพิทักษ์รักษ์ฟัน (Dental Insurance)

  คุ้มครองค่าใช้จ่ายที่เกี่ยวข้องกับการทันตกรรมและ การรักษาพยาบาลทันตกรรมเนื่องจากอุบัติเหตุ

4.2 การประกันภัยที่ให้ความคุ้มครองเกี่ยวกับทรัพย์สิน

4.2.1 การประกันภัยความเสี่ยงภัยทรัพย์สิน (Accidental Damage (Property)
Insurance)

  คุ้มครองความสูญเสีย หรือเสียหายต่อตัวอาคาร ทรัพย์สินในอาคาร เครื่องจักร รวมถึง

  สต๊อกสินค้า อันเกิดจากเหตุใดๆ ที่มิได้ระบุไว้ในข้อยกเว้นของกรมธรรม์ประกันภัย
  ภายในระยะเวลาเอาประกันภัย

4.2.2 การประกันภัยโจรกรรม (Burglary Insurance)

  คุ้มครองความสูญเสีย
  หรือเสียหายต่อทรัพย์สินที่เอาประกันภัยอันเนื่องมาจากการถูกลักทรัพย์โดยบุคคลใดๆ
  ที่มิได้ระบุไว้ในข้อยกเว้น รวมทั้งความเสียหายต่อตัวอาคารที่เก็บทรัพย์สินที่เอาประกันภัย

4.2.3 การประกันภัยการเสี่ยงภัยทุกชนิด (All Risks Insurance)

  คุ้มครองความสูญเสีย หรือเสียหายต่อทรัพย์สินที่เอาประกันภัยอันเนื่องมาจากอุบัติเหตุใดๆ
  ที่ไม่ได้ระบุไว้ในข้อยกเว้นของกรมธรรม์ประกันภัย

4.2.4 การประกันภัยกระจก (Plate Glass Insurance)

  คุ้มครองการแตกหักของกระจกอันเนื่องมาจากอุบัติเหตุที่มิได้ระบุไว้ในข้อยกเว้นของกรมธรรม์ประกันภัย

4.2.5 การประกันภัยสำหรับเงิน (Money Insurance)

  คุ้มครองความสูญเสียของเงินสด เช็ค พันธบัตร ธนาณัติ หรือทรัพย์สินอื่นๆ จากการชิงทรัพย์
  ปล้นทรัพย์
  การโจรกรรมเงินจากตู้นิรภัยหรือห้องนิรภัยที่อยู่ในสถานที่เอาประกันภัยหรืออยู่ในระหว่างการขนส่งรวมถึงความเสียหายต่อตู้นิรภัยหรือห้องนิรภัยของผู้เอาประกันภัย

4.2.6 การประกันภัยแผ่นป้ายโฆษณา (Neon Sign Insurance)

  คุ้มครองความเสียหายต่อแผ่นป้ายหรือไฟนีออนโฆษณา เนื่องจากไฟไหม้ ฟ้าผ่า ระเบิด ลักทรัพย์
  หรืออุบัติเหตุซึ่งเกิดจากภายนอก รวมถึงความรับผิดต่อบุคคลภายนอก

4.2.7 การประกันภัยเบ็ดเสร็จคุ้มครองผู้ค้าอัญมณี (Jewelry Block Insurance)

  คุ้มครองครองความสูญเสีย หรือเสียหายต่อ เพชรพลอย อัญมณี ทองคำ ทองคำขาว ทองแท่ง
  เงินแท่ง นาฬิกา และทรัพย์สินอื่นๆ
  รวมถึงสต๊อกสินค้าของผู้ค้าอัญมณีที่ระบุไว้ในหน้าตารางกรมธรรม์ประกันภัยอันเกิดจากอุบัติเหตุใดๆ
  ที่ไม่ได้ระบุไว้ในข้อยกเว้นของกรมธรรม์ประกันภัย

4.2.8 การประกันภัยทรัพย์สินคุ้มครองการก่อการร้าย (Terrorism Insurance)

  คุ้มครองความสูญเสีย หรือเสียหายของทรัพย์สินที่เอาประกันภัย อันมีสาเหตุมาจากภัย ก่อการร้าย
  การถูกปาระเบิด หรือถูกวางระเบิดโดยบุคคลภายนอก

4.2.9 การประกันภัยร้านทอง (Gold Shop Insurance)

  คุ้มครองความสูญหายของทองคำที่มีไว้เพื่อจำหน่าย รวมถึงความเสียหายต่อตัวอาคาร ตู้นิรภัย
  กระจก เฟอร์นิเจอร์ เครื่องใช้และอุปกรณ์ต่างๆ ตู้แสดงทองคำ
  และชดเชยผลประโยชน์การเสียชีวิต สูญเสียอวัยวะ สายตา หรือทุพพลภาพถาวรสิ้นเชิง
  และค่ารักษาพยาบาลแก่ผู้เอาประกันภัย บุคคลในครอบครัวของผู้เอาประกันภัย ลูกจ้าง
  และลูกค้าอันเกิดจากการชิงทรัพย์ การปล้นทรัพย์ การวิ่งราวทรัพย์

10. การประกันภัยทรัพย์สินคุ้มครองภัยจากเหตุการณ์ความไม่สงบ (Political Violence for
    Property Insurance)

  คุ้มครองทรัพย์สินที่เอาประกันภัยเมื่อได้รับความเสียหายทางกายภาพโดยตรงจากสาเหตุการนัดหยุดงาน
  (Strike) การจลาจล (Riot) การก่อวินาศกรรม (Sabotage) การกระทำ

  อันมีเจตนาร้าย (Malicious Act) เพื่อผลทางการเมือง ศาสนา หรือลัทธินิยม
  หรือการก่อความวุ่นวายทางการเมือง (Civil Commotion) และการก่อการร้าย
  (Terrorism) รวมถึงการโจรกรรมอันเกิดจากการลักทรัพย์ ชิงทรัพย์ ปล้นทรัพย์ วิ่งราวทรัพย์
  ที่เกิดขึ้นระหว่าง หรือต่อเนื่องภายหลังจากเหตุการณ์ความไม่สงบ

  4.2.11 การประกันภัยสำหรับการขยายระยะเวลาการรับประกันของอุปกรณ์เครื่องใช้

  (Appliance Extended Warranty Insurance)

  คุ้มครองค่าใช้จ่ายในการซ่อมแซมทรัพย์สินที่เอาประกันภัยที่ได้รับความเสียหายอันเกิดจากความบกพร่องของอุปกรณ์เครื่องใช้ในการใช้งานปกติ
  หรือความผิดพลาดจากผู้ผลิต โดยเกิดขึ้นหลังจากระยะเวลารับประกันของผู้ผลิตสิ้นสุดลง

  4.2.12 การประกันภัยเพื่อผู้ให้เช่าซื้อและผู้เช่าซื้อรถจักรยานยนต์ (Motorcycle Insurance
  For Lessor And Lessee)

  คุ้มครองการสูญหาย หรือเสียหายโดยสิ้นเชิงที่เกิดขึ้นกับรถจักรยานยนต์
  ในระหว่างระยะเวลาเอาประกันภัย ขยายความคุ้มครองถึงการสูญหายจากการฉ้อฉล
  และการเสียชีวิตของผู้ขับขี่

4.3 การประกันภัยที่ให้ความคุ้มครองเกี่ยวกับงานวิศวกรรม

4.3.1 การประกันภัยการเสี่ยงภัยทุกชนิดของผู้รับเหมา (Contractors’ All Risks
Insurance)

  คุ้มครองความเสียหายต่องานก่อสร้าง เครื่องมือเครื่องใช้ เครื่องจักรกลที่ใช้ในการก่อสร้าง
  วัสดุที่ใช้ในการก่อสร้าง รวมทั้งค่าขนย้ายซากปรักหักพัง ค่าสถาปนิก วิศวกรที่ปรึกษา
  อันเนื่องมาจากสาเหตุใดๆ ก็ตามที่อยู่นอกเหนือจากข้อยกเว้น
  ซึ่งเกิดในระหว่างการก่อสร้างหรืออาจรวมถึงระยะเวลาบำรุงรักษา
  และขยายรวมถึงความรับผิดตามกฎหมายต่อบุคคลภายนอกเนื่องจากปฏิบัติงานก่อสร้างดังกล่าว

4.3.2 การประกันภัยการติดตั้งเครื่องจักร (Erection All Risks Insurance)

  คุ้มครองความเสียหายต่อเครื่องจักรที่กำลังติดตั้ง หรือกำลังทดสอบเดินเครื่อง
  อันเนื่องมาจากอุบัติเหตุหรือสาเหตุใดๆ ก็ตามที่อยู่นอกเหนือจากข้อยกเว้น
  และขยายรวมถึงความรับผิดตามกฎหมายต่อบุคคลภายนอก

4.3.3 การประกันภัยหม้อกำเนิดไอน้ำและถังอัดความดัน (Boiler & Pressure Vessel
Insurance)

  คุ้มครองความเสียหายของหม้อน้ำจากการระเบิด ฟุบแฟบ เนื่องจากแรงอัดภายใน
  หรือแรงดันภายนอก และขยายรวมถึงความรับผิดตามกฎหมายต่อบุคคลภายนอก

4.3.4 การประกันภัยเครื่องอุปกรณ์อิเล็กทรอนิกส์ (Electronic Equipment Insurance)

  คุ้มครองความเสียหายของอุปกรณ์อิเล็กทรอนิกส์ ชิ้นส่วนอิเล็กทรอนิกส์
  และอุปกรณ์ที่ใช้เพื่อบันทึกข้อมูล อันเนื่องมาจากอุบัติเหตุที่เกิดขึ้นโดยเฉียบพลัน
  ขยายรวมถึงค่าใช้จ่าย
  ที่เพิ่มขึ้นอันเกิดจากการใช้อุปกรณ์อิเล็กทรอนิกส์อื่นที่นำมาทดแทนเครื่องที่ได้รับความเสียหาย

4.3.5 การประกันภัยเครื่องจักรที่ใช้ในการก่อสร้าง (Contractors’ Plant All Risks
Insurance)

  คุ้มครองเครื่องจักรที่ใช้ในการก่อสร้าง อันเนื่องมาจากไฟไหม้ ฟ้าผ่า โจรกรรม
  การออกแบบผิดพลาด รวมถึงอุบัติเหตุอื่นๆ และภัยธรรมชาติ

4.3.6 การประกันภัยเครื่องจักร (Machinery Breakdown Insurance)

  คุ้มครองความเสียหายที่เกิดขึ้นโดยฉับพลันของเครื่องจักร อันเนื่องมาจากการหล่อ
  หรือการใช้วัสดุที่ไม่มีคุณภาพ ความบกพร่องในการออกแบบ ความบกพร่องในการติดตั้ง
  การระเบิดในทางฟิสิกส์ ไฟฟ้าลัดวงจร
  พายุหรือเหตุอื่นใดซึ่งมิได้ระบุยกเว้นไว้ในกรมธรรม์ประกันภัย

4.4 การประกันภัยที่ให้ความคุ้มครองเกี่ยวกับความรับผิดตามกฎหมาย

4.4.1 การประกันภัยความรับผิดต่อบุคคลภายนอก (Public Liability Insurance)

  คุ้มครองความรับผิดตามกฎหมายของผู้เอาประกันต่อการสูญเสียชีวิต ความบาดเจ็บ
  หรือทรัพย์สินของบุคคลภายนอกที่มิได้เป็นลูกจ้าง หรือบุคคลภายในครอบครัวของผู้เอาประกันภัย
  ที่เกิดขึ้นโดยอุบัติเหตุอันเกี่ยวกับกิจการหรือธุรกิจของผู้เอาประกันภัย

4.4.2 การประกันภัยความรับผิดของนายจ้าง (Employer’s Liability Insurance)

  คุ้มครองความรับผิดของนายจ้างที่มีต่อลูกจ้าง
  ตามประมวลกฎหมายแพ่งและพาณิชย์ในกรณีถูกฟ้องร้องเรียกค่าชดเชย
  เนื่องจากความประมาทเลินเล่อของนายจ้างในการละเลยการดูแลเอาใจใส่สภาพความปลอดภัยในการทำงานของลูกจ้างตามสมควร
  ทำให้ลูกจ้างได้รับบาดเจ็บ เสียชีวิตหรือทุพพลภาพ

  4.4.3 การประกันภัยความรับผิดสำหรับผู้ประกอบวิชาชีพทางการแพทย์ (Medical
  Malpractice Liability Insurance)

  คุ้มครองความรับผิดตามกฎหมายของผู้ประกอบวิชาชีพแพทย์ อันเกิดจากความผิดพลาด
  ละเลยหรือขาดความระมัดระวังในการประกอบวิชาชีพของแพทย์
  เป็นเหตุให้ผู้ป่วยบาดเจ็บทางร่างกายหรือจิตใจ หรือเสียชีวิต

  4.4.4 การประกันภัยความรับผิดทางวิชาชีพสำหรับโรงพยาบาล (Medical Malpractice
  Insurance (Institution))

  คุ้มครองความรับผิดตามกฎหมายของผู้ประกอบวิชาชีพของโรงพยาบาล อันเกิดจากความผิดพลาด
  ละเลย หรือขาดความระมัดระวังในการประกอบวิชาชีพของโรงพยาบาล
  ซึ่งทำให้ผู้ป่วยบาดเจ็บทางร่างกายหรือจิตใจ หรือเสียชีวิต

4.4.5 การประกันภัยความรับผิดทางวิชาชีพสำหรับสถาปนิกและวิศวกร

(Professional Liability Insurance For Architects and Engineers)

คุ้มครองความรับผิดตามกฎหมายของผู้ประกอบวิชาชีพสถาปนิกและวิศวกรอันเกิดจากความผิดพลาด
ละเลย ขาดความระมัดระวัง หรือประมาทเลินเล่อในการประกอบวิชาชีพสถาปนิก และวิศวกร
ส่งผลให้เกิดความเสียหายต่อบุคลภายนอก ทรัพย์สิน และงานก่อสร้างต่างๆ

  4.4.6 การประกันภัยความรับผิดของผู้บริหารและเจ้าหน้าที่ (Directors’ and Officers’
  Liability Insurance)

  คุ้มครองความรับผิดตามกฎหมายของกรรมการ ผู้บริหาร
  พนักงานหรือลูกจ้างอันเนื่องมาจากความผิดพลาดในการปฏิบัติหน้าที่

4.4.7 การประกันภัยเงินทดแทนแรงงาน (Workmen’s Compensation Insurance)

คุ้มครองความรับผิดตามกฎหมายของนายจ้างเกี่ยวกับการจ่ายเงินทดแทนแรงงาน
เมื่อลูกจ้างประสบอุบัติเหตุหรือเจ็บป่วยขณะปฏิบัติหน้าที่จะได้รับการทดแทนตามสิทธิที่กำหนดไว้ในกฎหมายแรงงานและกฎหมายแพ่งและพาณิชย์

  4.4.8 การประกันภัยความรับผิดตามกฎหมายอันเกิดจากการประกอบกิจการควบคุม ประเภท

  ที่ 3 ตามกฎหมายว่าด้วยการควบคุมน้ำมันเชื้อเพลิง (Oil Service Station Insurance)

คุ้มครองความรับผิดตามกฎหมายของผู้เอาประกันภัย
อันเนื่องมาจากอัคคีภัยหรือการระเบิดจากการประกอบกิจการน้ำมันเชื้อเพลิง, ก๊าซปิโตเลียมเหลว,
ก๊าซธรรมชาติ หรือการจัดเก็บน้ำมันเชื้อเพลิง, ก๊าซปิโตเลียมเหลว, ก๊าซธรรมชาติ
ในสถานที่ประกอบการ
เป็นผลให้เกิดความสูญเสียหรือเสียหายต่อชีวิตและทรัพย์สินของผู้ที่ได้รับความเสียหาย

4.4.9
การประกันภัยความรับผิดตามกฎหมายที่เกิดจากความบกพร่องในการปฏิบัติงานไม่เป็นไปตามเกณฑ์มาตรฐานการตรวจสอบตามกฎหมายในฐานะผู้ตรวจสอบอาคาร
(Building Inspector Insurance)

คุ้มครองความรับผิดตามกฎหมายของผู้ตรวจสอบอาคาร
อันเกิดจากการปฏิบัติงานที่ไม่เป็นไปตามเกณฑ์มาตรฐานการตรวจสอบตามกฎหมายในฐานะผู้ตรวจสอบอาคาร
และส่งผลให้เกิดความสูญเสียหรือเสียหายต่อชีวิตและ/หรือทรัพย์สินของบุคคลภายนอก

  4.4.10 การประกันภัยความรับผิดตามกฎหมายต่อความเสียหายที่เกิดขึ้นจากสินค้าที่ไม่ปลอดภัย
  (Legal Liability Insurance From Unsafe Product)

  คุ้มครองความรับผิดตามกฎหมายของผู้เอาประกันภัย
  ต่อผู้เสียหายอันสืบเนื่องหรือเป็นผลมาจากผลิตภัณฑ์ที่เอาประกันภัยเป็นสินค้าที่ไม่ปลอดภัย
  ทำให้เกิดความสูญเสียต่อชีวิต ร่างกาย สุขภาพ อนามัย และทรัพย์สินของผู้เสียหาย
  รวมทั้งค่าใช้จ่ายในการต่อสู้คดีที่ได้รับการยินยอมเป็นลายลักษณ์อักษรจากบริษัท

4.4.11 การประกันภัยความรับผิดตามกฎหมายจากการขนส่งวัตถุอันตรายทางบก

(Transportation Of Hazard Material Liability Insurance)

  คุ้มครองความรับผิดตามกฎหมายของผู้เอาประกันภัย อันเกิดจากการรั่วไหล การระเบิด
  หรือการติดไฟของวัตถุอันตรายที่ทำการขนส่งโดยผู้เอาประกันภัยและส่งผลให้เกิดความสูญเสียหรือเสียหาย
  ต่อชีวิต ร่างกาย อนามัย และ/หรือทรัพย์สินของบุคคลภายนอก รวมทั้งค่าใช้จ่ายต่างๆ
  ในการบรรเทาความเสียหายและการฟื้นฟูให้กลับสู่สภาพเดิม

  4.5 การประกันภัยที่ให้ความคุ้มครองเกี่ยวกับภัยอื่นๆ

4.5.1 การประกันภัยความซื่อสัตย์ของลูกจ้าง (Fidelity Guarantee Insurance)

  คุ้มครองความเสียหายทางการเงินที่เกิดขึ้นแก่นายจ้าง ในกรณีที่ลูกจ้างทุจริต หรือยักยอกเงิน
  หรือตราสารทางการเงินของนายจ้าง

4.5.2 การประกันภัยอิสรภาพ (Bail Bond Insurance)

  เป็นกรมธรรม์ประกันภัยสำหรับผู้เอาประกันภัยนำไปใช้เป็นหลักประกันในการขอประกันตัวต่อเจ้าพนักงานในกรณีที่ผู้เอาประกันภัยถูกดำเนินคดี
  และถูกควบคุมตัวในคดีอาญา อันเนื่องมาจากกระทำผิดโดยประมาท
  แบ่งเป็นก่อนกระทำความผิดและหลังกระทำความผิด

4.5.3 การประกันภัยสินเชื่อทางการค้า (Trade Credit Insurance)

  คุ้มครองความเสียหายของผู้ขายสินค้าในกรณีที่ส่งสินค้าไปยังลูกค้า/ผู้ซื้อสินค้าแล้วไม่ได้รับชำระค่าสินค้า
  อันเนื่องมาจากความเสี่ยงทางการค้า และความเสี่ยงทางการเมือง

4.5.4 การประกันภัยสำหรับผู้จัดงาน (Event Cancellation Insurance)

  คุ้มครองค่าใช้ต่างๆ จ่ายที่สูญเสียไปเนื่องจากการหยุดชะงัก ยกเลิก เลื่อนการจัดงาน
  หรือเปลี่ยนแปลงสถานที่จัดงาน เนื่องจากเหตุการณ์ที่อยู่นอกเหนือการควบคุมของผู้เอาประกันภัย
  รวมถึงการชดเชยการลดลงของผลกำไรจากสาเหตุดังกล่าว

4.5.5 การประกันภัยพร้อมสรรพสำหรับเจ้าบ้าน (Home Multicover Insurance)

  คุ้มครองความสูญเสีย หรือเสียหายต่อตัวอาคารและทรัพย์สินภายในอาคารอันมีสาเหตุจาก อัคคีภัย
  ฟ้าผ่า ระเบิด น้ำท่วม ยานพาหนะหรือสัตว์พาหนะ การไหลล้นหรือการแตกของแทงก์น้ำ
  โจรกรรม และภัยธรรมชาติ รวมถึงค่าใช้จ่ายพิเศษสำหรับการเปลี่ยนที่พักอาศัยชั่วคราว
  การสูญเสียค่าเช่า ความบาดเจ็บทางร่างกาย และความเสียหายของทรัพย์สินบุคคลภายนอก
  รวมทั้งอุบัติเหตุส่วนบุคคลของผู้เอาประกันภัย และสมาชิกในครอบครัว

4.5.6 การประกันภัยผู้เล่นกอล์ฟ (Golfer’s Indemnity Insurance)

  คุ้มครองการบาดเจ็บ เสียชีวิต สูญเสียอวัยวะหรือทุพพลภาพ ของผู้เอาประกันภัย
  รวมทั้งความรับผิดต่อบุคคลภายนอก อุปกรณ์การเล่นกอล์ฟ การทำโฮล-อิน-วัน
  และการแข่งขันเป็นทางการ

4.5.7 การประกันภัยร้านค้า (Shop Multicover Insurance)

  คุ้มครองความเสียหายของตัวอาคาร และทรัพย์สินภายในอาคาร อันมีสาเหตุจากไฟไหม้ ฟ้าผ่า
  ระเบิด การนัดหยุดงาน ลมพายุ การถูกชนโดยยานพาหนะ และการแตกของแทงก์น้ำ
  ความคุ้มครองนี้รวมถึงการโจรกรรม ความสูญเสียของเงินอันเกิดจากการ ชิงทรัพย์ ปล้นทรัพย์
  ความเสียหายของกระจก ความบาดเจ็บ ทุพพลภาพ และการเสียชีวิตอันเกิดจากอุบัติเหตุ

  4.5.8 การประกันภัยความเสี่ยงภัยทุกชนิดของตัวเครื่องบินและอะไหล่ (Aircraft Hull,
  Spares And Liability Insurance)

  คุ้มครองความเสียหายต่อตัวเครื่องบินและอะไหล่ อันเนื่องมาจากอุบัติเหตุ
  รวมถึงความรับผิดชอบตามกฎหมายต่อบุคคลภายนอกอันเกิดจากเครื่องบินที่เอาประกันภัย

4.5.9 การประกันอุบัติเหตุกลุ่มสำหรับลูกเรือและผู้บริหาร (Aviation Personal Accident
Insurance)

  ชดเชยการเสียชีวิต สูญเสียอวัยวะ และการบาดเจ็บของนักบินและลูกเรือ
  ขณะปฏิบัติหน้าที่อันเนื่องมาจากอุบัติเหตุ

  4.5.10 การประกันภัยผู้ค้ำประกันเงินกู้ (Surety Bond Insurance)

  คุ้มครองในนามของผู้เอาประกันภัย (ผู้ค้ำประกัน) ให้กับผู้ให้กู้ สำหรับจำนวนเงินกู้

  ค้างชำระเกินกว่า 2 งวดติดต่อกัน ตามสัญญาค้ำประกันที่ตกลงไว้

4.5.11 การประกันภัยชดเชยผลประโยชน์จากอุบัติเหตุการใช้รถยนต์ (Motor Accident

  Compensation Insurance)

  ชดเชยผลประโยชน์ให้แก่ผู้เอาประกันภัย ในกรณีที่เกิดอุบัติเหตุจากการใช้รถยนต์
  เป็นเหตุให้ต้องเข้ารักษาตัวเป็นผู้ป่วยใน รวมถึงเงินชดเชยค่าเดินทางระหว่างซ่อมรถ
  การประกันภัยโจรกรรมสำหรับทรัพย์สินส่วนบุคคลที่อยู่ภายในรถยนต์
  และเงินปลอบขวัญกรณีรถเอาประกันภัยเป็นฝ่ายถูก

นอกเหนือจากการประกันภัยชนิดต่างๆ ที่กล่าวแล้วข้างต้น บริษัทฯ
ยังอาจจัดหาหรือจัดทำประกันภัยชนิดอื่นๆ ให้ทันต่อการเปลี่ยนแปลงทางสังคม สภาวะเศรษฐกิจ
และมีความหลากหลาย เพื่อสนองความต้องการของประชาชน

ประกันภัยต่อ (Reinsurance)

บริษัทฯ ได้ดำเนินธุรกิจทั้งการเอาประกันภัยต่อและรับประกันภัยต่อ
ตามพระราชบัญญัติประกันวินาศภัย พ.ศ.2535 มาตรา 31(2)
ซึ่งแก้ไขเพิ่มเติมตามพระราชบัญญัติประกันวินาศภัย (ฉบับที่ 3) พ.ศ. 2558
ได้กำหนดห้ามมิให้มีจำนวนเงินเอาประกันภัยเกินกว่าร้อยละ 10 ของเงินกองทุน (Capital
Fund) ทำให้บริษัทฯ ต้องเอาประกันภัยต่อออกไป (Outward Reinsurance)
เพื่อเพิ่มศักยภาพในการรับประกันที่มีมูลค่าสูงๆ
และช่วยลดความเสี่ยงภัยโดยกระจายความเสี่ยงภัยของบริษัทฯ ในรูปแบบ ดังนี้คือ

1.  การเอาประกันภัยต่อออกเฉพาะราย (Outward Facultative Reinsurance)

  เป็นการประกันภัยต่อแบบเป็นรายๆ
  และบริษัทประกันภัยต่อมีอิสระในการคัดเลือกรับงานโดยสามารถตอบรับหรือปฏิเสธได้เช่นเดียวกัน

2.  การประกันภัยต่อออกตามสัญญา (Outward Treaty Reinsurance)

  เป็นสัญญาที่บริษัทรับประกันภัยต่อให้ความวางใจ และให้อิสระในการจัดสรรงานแก่บริษัท
  เอาประกันภัยต่อ ทั้งนี้ บริษัทฯ มีการทำสัญญาประกันภัยต่อ 2 แบบคือ
  การประกันภัยต่อตามสัญญาแบบเป็นสัดส่วน (Proportional Treaty)
  และการประกันภัยต่อตามสัญญาแบบไม่เป็นสัดส่วน (Non-Proportional Treaty)

ขณะเดียวกัน บริษัทฯ มีการรับประกันภัยต่อ (Inward Reinsurance) จากบริษัทประกันภัย
ทั้งภายในและต่างประเทศ ในรูปแบบการรับประกันภัยต่อตามสัญญา (Inward Treaty
Reinsurance) และรับประกันภัยต่อเฉพาะราย (Inward Facultative Reinsurance)

นโยบายในการรับประกันภัย

ในปี 2559 บริษัท กรุงเทพประกันภัย จำกัด (มหาชน) มีนโยบายในการรับประกันภัย ดังนี้

1. พิจารณารับประกันภัยตามความเสี่ยงภัย และกำหนดเงื่อนไขความคุ้มครอง, อัตราเบี้ยประกันภัย
และความรับผิดชอบส่วนแรกให้เหมาะสมกับความเสี่ยงภัยที่แท้จริง
โดยมุ่งเน้นงานที่มีความเสี่ยงภัยต่ำถึงปานกลาง สำหรับภัยที่มีความเสี่ยงสูง
จะมีการพิจารณาเป็นรายๆ และต้องทำ Risk Survey ประกอบการพิจารณา

2. พิจารณารับประกันสำหรับความเสี่ยงภัยทางธรรมชาติ เช่น แผ่นดินไหว น้ำท่วม ลมพายุ
อย่างเคร่งครัด โดยกำหนดวงเงินความรับผิดของกรมธรรม์ตามระดับความเสี่ยงภัยของพื้นที่นั้นๆ
รวมถึงกำหนดความรับผิดส่วนแรกให้เหมาะสมกับความเสี่ยงภัย

3. ไม่แข่งขันทางด้านราคาที่ไม่คุ้มกับความเสี่ยงภัย

4. จัดทำ Risk Survey
เพื่อประเมินความเสี่ยงภัยรวมถึงจัดทำข้อเสนอแนะและติดตามผลการปรับปรุงความเสี่ยงภัย
ตามระยะเวลาที่กำหนดอย่างเคร่งครัด

การตั้งสำรองค่าสินไหมทดแทน

บริษัทฯ ได้มีการตั้งเงินสำรองค่าสินไหมทดแทนซึ่งประกอบด้วย
เงินสำรองที่จัดสรรสำหรับความเสียหายที่บริษัทฯ ได้รับรู้แล้ว
เงินสำรองสำหรับความเสียหายที่ยังไม่ได้รับรายงาน เงินสำรองสำหรับความเสียหายที่ไม่ได้บันทึก
พัฒนาการค่าสินไหมเพิ่มลดในอนาคต
และเงินสำรองค่าสินไหมทดแทนสำหรับความเสียหายที่ปิดไปแล้วและอาจมีการรื้อฟื้นขึ้นมาใหม่อีกครั้ง
ด้วยวิธีการมาตรฐานสากลตามหลักการคณิตศาสตร์ประกันภัย
ภายใต้ประกาศของสำนักงานคณะกรรมการกำกับและส่งเสริมการประกอบธุรกิจประกันภัย
ในพระราชบัญญัติประกันวินาศภัย (ฉบับที่ 2) พ.ศ. 2551

ปัจจัยที่มีผลกระทบต่อโอกาส หรือข้อจำกัดการประกอบธุรกิจ ปี 2559

1.
การอนุมัติการก่อสร้างและการประกวดราคาโครงสร้างพื้นฐานคมนาคมของรัฐบาลยังคงล่าช้ากว่าแผนการที่กำหนด
ส่งผลให้เบี้ยประกันภัยจากการรับประกันภัยการก่อสร้างโครงสร้างพื้นฐานไม่เกิดขึ้นมากอย่างที่คาดการณ์ไว้

2. กำลังซื้อของเกษตรกรซึ่งเป็นคนส่วนใหญ่ของประเทศยังคงอยู่ในระดับต่ำ
เนื่องจากราคาผลผลิตทางการเกษตรที่สำคัญ เช่น ข้าว ยางพารา มันสำปะหลัง
ยังคงตกต่ำอย่างต่อเนื่อง ตลอดจนภาวะภัยแล้งในช่วงต้นปีที่ส่งผลต่อพื้นที่การเกษตรเป็นบริเวณกว้าง
ส่งผลต่อกำลังซื้อในภูมิภาคซึ่งต้องพึ่งพิงภาคการเกษตรเป็นหลัก

3. พฤติกรรมของผู้บริโภคที่เปลี่ยนแปลงไป จากการทำธุรกรรมผ่านเคาน์เตอร์ธนาคาร
เป็นการทำธุรกรรมผ่านสมาร์ตโฟน หรือ Digital Banking มากขึ้น
ทำให้จำนวนผู้ใช้บริการในแต่ละสาขาลดลง และจำนวนสาขาที่เปิดใหม่เพิ่มขึ้นในอัตราที่ลดลง
ส่งผลกระทบโดยตรงต่อการจำหน่ายกรมธรรม์ผ่านเคาน์เตอร์ธนาคารกรุงเทพของบริษัทฯ

4. ผลกระทบจากนโยบายรถคันแรกที่ทำให้ยอดจำหน่ายรถยนต์เพิ่มขึ้นมากในช่วงปี 2555-2556
และส่งผลกระทบต่อกำลังซื้อรถยนต์ใหม่ในปีต่อๆ มา โดยยอดจำหน่ายรถยนต์ในปี 2559
ได้ลดลงจากปีก่อนหน้าถึงร้อยละ 3.9 (ที่มา: โตโยต้า มอเตอร์ ประเทศไทย)
และเป็นการเติบโตติดลบเป็นปีที่ 4 ติดต่อกัน
ส่งผลอย่างยิ่งต่อการขยายงานประกันภัยรถยนต์ซึ่งมีสัดส่วนถึงร้อยละ 43
ของเบี้ยประกันภัยทั้งหมดของบริษัทฯ

5. ตลาดประกันภัยมีการแข่งขันด้านราคาอย่างรุนแรง โดยเฉพาะประกันภัยรถยนต์
เนื่องจากสภาวะเศรษฐกิจชะลอตัวส่งผลให้ผู้บริโภคระมัดระวังในเรื่องการใช้จ่ายมากขึ้น
ทำให้เบี้ยประกันภัยเป็นปัจจัยหลักในการพิจารณาตัดสินใจซื้อประกันภัย ในขณะที่นโยบายของบริษัทฯ
ยังคงมุ่งเน้นที่การให้บริการที่มีคุณภาพมากกว่าการแข่งขันด้านเบี้ยประกันภัยราคาต่ำ
นอกจากนี้ผู้บริโภคจำนวนมากยังปรับเปลี่ยนจากการทำประกันภัยรถยนต์ประเภท 1 มาเป็นประกันภัย
2+ และ 3+ ซึ่งมีเบี้ยประกันภัยถูกกว่า ส่งผลให้ปริมาณเบี้ยประกันภัยจากลูกค้าโดยเฉลี่ยต่อคนลดลง

6 . อัตราเบี้ยประกันภัยทรัพย์สินปรับลดลง
เนื่องจากอัตราเบี้ยประกันภัยต่อในตลาดโลกยังคงปรับตัวลดลงอย่างต่อเนื่อง
จากการที่ไม่มีภัยธรรมชาติขนาดใหญ่เกิดขึ้นในประเทศไทยนับตั้งแต่น้ำท่วมใหญ่ในปี 2554
และตลาดประกันภัยต่อของโลกยังคงมีการแข่งขันด้านราคาอย่างรุนแรง
จากสภาวะเศรษฐกิจของโลกที่ยังอยู่ในภาวะชะลอตัว
และการเข้ามาแข่งขันในตลาดรับประกันภัยต่อของ Alternative Reinsurance Capital
เพิ่มเติมจากบริษัทรับประกันภัยต่อที่มีอยู่เดิม
โดยมีส่วนแบ่งตลาดในตลาดรับประกันภัยต่อของโลกเพิ่มขึ้นเรื่อยๆ

2.2 การตลาดและการแข่งขัน

1. นโยบายการตลาดของผลิตภัณฑ์และบริการ

การแข่งขันในธุรกิจประกันวินาศภัยยังคงมุ่งเน้นที่ลูกค้ารายย่อย โดยเฉพาะประกันภัยรถยนต์
เนื่องจากเบี้ยประกันภัยจากโครงการก่อสร้างโครงสร้างพื้นฐานคมนาคมยังไม่เข้าสู่ระบบประกันภัยมากอย่างที่บริษัทต่างๆ
คาดหวังไว้ รวมทั้งอัตราเบี้ยประกันภัยต่อในตลาดโลกยังคงอยู่ในระดับต่ำอย่างต่อเนื่อง
ส่งผลให้เบี้ยประกันภัยทรัพย์สินไม่สามารถเติบโตได้ดีนัก อย่างไรก็ตาม
กำลังซื้อของประชาชนที่ยังอยู่ในระดับต่ำ จากปัจจัยลบต่างๆ ที่สืบเนื่องมาจากปี 2557 และ 2558
ได้แก่ ภาคธุรกิจชะลอการลงทุนและการจ้างงาน ปัญหาหนี้ครัวเรือนที่อยู่ในระดับสูง
ราคาผลิตผลทางการเกษตรตกต่ำ ปัญหาภัยแล้ง ส่งผลให้บริษัทประกันภัยต่างๆ
ใช้กลยุทธ์ราคาอย่างเข้มข้น โดยมีการออกเบี้ย Single Rate และเบี้ยประกันภัยราคาพิเศษต่างๆ
ซึ่งครอบคลุมรถหลายรุ่น หลายยี่ห้อ รวมทั้งการพยายามรักษาอัตราการต่ออายุให้ได้มากที่สุด
โดยใช้กลยุทธ์ราคาเพื่อดึงดูดลูกค้าที่มีประวัติการเคลมดี
รวมถึงการขยายระยะเวลาการให้สิทธิซ่อมห้างให้นานขึ้น

นอกจากนี้ หลายบริษัทประกันภัยได้พยายามเพิ่มความหลากหลายของผลิตภัณฑ์ประกันภัย
โดยการจัดแบ่งกลุ่มลูกค้าออกเป็นกลุ่มที่มีระดับความเสี่ยง
หรือความต้องการความคุ้มครองที่ใกล้เคียงกัน
แล้วออกแบบกรมธรรม์หรือเสนอแผนความคุ้มครองที่เฉพาะเจาะจงกับความต้องการของลูกค้าแต่ละกลุ่ม
เช่น ระยะเวลาในการใช้งานรถยนต์มาก-น้อย อายุผู้เอาประกันภัยที่มีความเสี่ยงสูง-ต่ำแตกต่างกัน
หรือระดับความต้องการความคุ้มครองที่แตกต่างกัน

บริษัทประกันภัยหลายแห่งยังให้ความสำคัญกับการพัฒนาไปสู่การเป็น Digital Insurance
โดยพัฒนาระบบแอปพลิเคชัน ผ่านสมาร์ตโฟน อย่างต่อเนื่อง สำหรับในปี 2559
ส่วนใหญ่จะเป็นแอปพลิเคชัน
สำหรับอำนวยความสะดวกให้พนักงานไปถึงที่เกิดเหตุและพิจารณาสินไหมทดแทนได้รวดเร็วขึ้น
นอกเหนือจากเดิมที่พัฒนาแอปพลิเคชัน ให้ลูกค้าแจ้งเคลมหรือดำเนินการเคลมสินไหมได้ด้วยตนเอง

บริษัท กรุงเทพประกันภัย จำกัด (มหาชน)
ยังคงนโยบายไม่แข่งขันด้านอัตราเบี้ยประกันภัยที่ต่ำเกินไป
หรือใช้กลยุทธ์ให้ผลตอบแทนสูงเพื่อจูงใจคู่ค้าและตัวแทนจำหน่าย
แต่เน้นการสร้างมูลค่าเพิ่มให้กับผลิตภัณฑ์และบริการให้โดดเด่นและตรงใจลูกค้า
เพื่อรักษาอัตราต่ออายุของลูกค้าปัจจุบันให้ได้มากที่สุด
พร้อมกับการขยายงานลูกค้ารายใหม่เฉพาะกลุ่มที่มีศักยภาพ โดยแนวทางขยายตลาดของบริษัทฯ ในปี
2559 ได้แก่

- ขยายธุรกิจประกันภัยไปยังประเทศอื่นๆ ใน AEC
เพื่อรองรับโอกาสทางธุรกิจจากการเปิดประชาคมเศรษฐกิจอาเซียน โดยในปี 2559
ได้ขยายธุรกิจไปยังสาธารณรัฐประชาธิปไตยประชาชนลาว โดยการเปิดบริษัท กรุงเทพประกันภัย
(ลาว) ที่กรุงเวียงจันทน์ เช่นเดียวกับการขยายสาขาเพิ่มเติมไปยังต่างจังหวัด ได้แก่ จ.สุรินทร์
และ จ.ชุมพร

- ด้วยการแข่งขันที่รุนแรงในตลาดประกันภัย ทำให้การแข่งขันด้านราคาไม่อาจหลีกเลี่ยงได้
แต่บริษัทฯ
จะแข่งขันด้านราคาเฉพาะกลุ่มเป้าหมายที่วิเคราะห์แล้วเห็นว่ายังสามารถสร้างผลตอบแทนที่ดีได้เท่านั้น
เช่น รถที่ใช้งานในพื้นที่ที่มีความเสี่ยงภัยต่ำ ภายใต้แนวคิด Differentiated Pricing by
Region

-
พัฒนาผลิตภัณฑ์ประกันภัยและบริการที่สามารถตอบสนองความต้องการและสอดคล้องกับรูปแบบการดำเนินชีวิตของผู้บริโภค
ตามแนวคิด Lifestyle Insurance Provider ได้แก่

-   การออกกรมธรรม์และปรับปรุงกรมธรรม์ใหม่ ได้แก่
    กรมธรรม์สำหรับคนวัยทำงานทั้งที่อยู่ในภาคเกษตรและภาคอุตสาหกรรม
    ปรับปรุงกรมธรรม์รถยนต์ 2+ ให้มีความน่าสนใจเพิ่มขึ้น
    โดยให้ลูกค้าสามารถปรับเปลี่ยนทุนประกันภัยได้ตามความต้องการ
    ซึ่งหากเลือกทุนประกันภัยน้อยลง ก็จะส่งผลให้เบี้ยประกันภัยลดลง

-   พัฒนาระบบเทคโนโลยีสารสนเทศที่ช่วยอำนวยความสะดวกแก่ลูกค้าอย่างต่อเนื่อง โดยในปี
    2559 ได้พัฒนาระบบ Tele-Photo Claim
    ซึ่งอำนวยความสะดวกในการรับส่งเรื่องการเคลมสินไหมทดแทนรถยนต์ด้วยภาพถ่ายผ่านแอปพลิเคชั่นไลน์
    หรือช่องทางอื่นๆ ที่ลูกค้าสะดวก

-   พัฒนาระบบ BKI Telematics ให้ลูกค้าที่ติดตั้งได้รับสิทธิประโยชน์เพิ่มขึ้น คือ
    ได้รับส่วนลดตามระยะทางที่ขับขี่ สูงสุดถึง 20%
    ซึ่งจะคำนวณจากระยะทางการขับขี่ของลูกค้าในระยะเวลา 1 ปีที่ผ่านมา

- ให้ความสำคัญในการขยายงานผ่านช่องทางอินเทอร์เน็ต
ซึ่งมีอัตราการเติบโตอย่างต่อเนื่องตามความนิยมในการซื้อสินค้าและบริการออนไลน์ของผู้บริโภครุ่นใหม่
โดยการร่วมเป็นพันธมิตรเพิ่มเติมกับบริษัทนายหน้าที่จำหน่ายประกันภัยผ่านอินเทอร์เน็ตโดยเฉพาะ

2. ลักษณะลูกค้า

ลูกค้ารายบุคคล ได้แก่ ลูกค้าปัจเจกบุคคลทั่วไป ส่วนใหญ่จะใช้บริการประกันอัคคีภัยสำหรับที่อยู่อาศัย
ประกันภัยรถยนต์ส่วนบุคคล ประกันภัยอุบัติเหตุส่วนบุคคล และประกันสุขภาพ เป็นต้น

ลูกค้าองค์กร ประกอบด้วยธุรกิจตั้งแต่ขนาดย่อม ขนาดกลาง จนถึงธุรกิจขนาดใหญ่ รวมทั้งธุรกิจ
SMEs และหน่วยงานภาครัฐ โดยบริษัทฯ ให้บริการด้านการประกันวินาศภัยทุกประเภท เช่น
การประกันอัคคีภัย การประกันภัยรถยนต์
การประกันภัยขนส่งสินค้าระหว่างประเทศหรือภายในประเทศ
และการประกันภัยความเสี่ยงภัยทุกชนิด ( Industrial All Risks) ซึ่งเหมาะกับกลุ่มสำนักงาน
ที่พักอาศัย คอนโดมิเนียม ศูนย์การค้า และโรงงานอุตสาหกรรมต่างๆ
สำหรับลูกค้าที่มีการดำเนินธุรกิจก่อสร้างโครงการขนาดใหญ่ เช่น ทางด่วน รถไฟฟ้า สนามบิน
บริษัทฯ มีประกันภัยการก่อสร้างไว้รองรับ นอกจากนี้ บริษัทฯ
ยังให้บริการด้านการรับประกันภัยอุบัติเหตุส่วนบุคคลเกี่ยวกับการบินสำหรับบริษัทเอกชนอีกด้วย

ลูกค้าอื่นๆ ได้แก่ กลุ่มบริษัทในเครือ ลูกค้าของบริษัทในเครือ ซึ่งบริษัทฯ
จะให้บริการรับประกันวินาศภัยทุกประเภทเช่นเดียวกัน

ร้อยละของยอดขายของลูกค้ารายใหญ่ 10 รายแรก

  -------------------------------------- ----------- ---------- ----------
                                         ปี 2559      ปี 2558     ปี 2557

  สัดส่วนลูกค้ารายใหญ่ 10 รายแรก              8.9%        7.5%       7.8%
  -------------------------------------- ----------- ---------- ----------

3. กลุ่มลูกค้าเป้าหมาย

ลูกค้าเป้าหมายจากแหล่งต่างๆ ได้แก่ กลุ่มลูกค้าบุคคลทั่วไป ภาคธุรกิจเอกชน ภาครัฐวิสาหกิจ
บริษัทในเครือ และกลุ่มลูกค้าของบริษัทในเครือ เช่น กลุ่มลูกค้าสินเชื่อของธนาคารกรุงเทพ

4. ช่องทางการจำหน่าย

ช่องทางการจำหน่ายของบริษัทฯ สามารถแบ่งเป็น 4 ช่องทางหลัก ได้แก่

4.1 ตัวแทนและนายหน้าบุคคลธรรมดา

บริษัทฯ มีตัวแทนและนายหน้าบุคคลธรรมดา ณ สิ้นปี 2559 รวมทั้งสิ้น 2,002 คน
กระจายอยู่ในทุกภูมิภาคทั่วประเทศ ถือเป็นช่องทางการจำหน่ายที่มีความสำคัญอย่างยิ่ง
เนื่องจากตัวแทนสามารถดูแลให้คำแนะนำด้านประกันวินาศภัยแก่ผู้เอาประกันภัยได้อย่างใกล้ชิด
ส่งผลให้ลูกค้าผ่านช่องทางนี้มีแนวโน้มเป็นลูกค้าระยะยาวของบริษัทฯ สูงกว่าคู่ค้าช่องทางอื่นๆ ดังนั้น
บริษัทฯ
จึงให้ความสำคัญในการพัฒนาระบบเทคโนโลยีเพื่อสนับสนุนการทำงานของตัวแทนให้มีความสะดวกรวดเร็วมากที่สุด
โดยตัวแทนสามารถทำธุรกรรมด้วยตนเองผ่านระบบได้ทุกที่ ทุกเวลา
โดยไม่ต้องโทรศัพท์หาเจ้าหน้าที่บริษัทฯ นอกจากนี้ บริษัทฯ ยังมีกิจกรรมรักษาความสัมพันธ์กับตัวแทน
และการพัฒนาความรู้ของตัวแทนอย่างมีประสิทธิภาพ โดยมีการจัดแบ่งตัวแทนออกเป็นกลุ่ม
เพื่อจะได้จัดกิจกรรมรักษาความสัมพันธ์และโปรแกรมการพัฒนาศักยภาพตัวแทนได้อย่างเหมาะสมกับตัวแทนในแต่ละกลุ่มมากที่สุด

4.2 นายหน้านิติบุคคล

บริษัทฯ มีนายหน้านิติบุคคล ณ สิ้นปี 2559 รวมทั้งสิ้น 308 ราย
ทั้งที่เป็นนายหน้านิติบุคคลในประเทศและนายหน้านิติบุคคลที่เป็นบริษัทข้ามชาติ
มีฐานลูกค้าที่เป็นธุรกิจขนาดใหญ่ มีความซับซ้อนของการรับประกันภัยสูง เช่น โรงงานปิโตรเคมี
เครื่องบิน รวมทั้งนายหน้านิติบุคคลที่เน้นจำหน่ายกรมธรรม์ผ่านช่องทางออนไลน์
ซึ่งร่วมเป็นพันธมิตรกับบริษัทฯ มากขึ้นเรื่อยๆ ทั้งนี้
นายหน้านิติบุคคลจะให้บริการแก่ผู้เอาประกันภัยอย่างครบวงจร
ตั้งแต่การแนะนำประเภทการประกันภัย
การเป็นตัวแทนผู้เอาประกันภัยเรียกร้องค่าสินไหมทดแทนจากบริษัทฯ
ตลอดจนการจัดเก็บเบี้ยประกันภัยแทนบริษัทฯ ซึ่งบริษัทฯ
มีระบบเทคโนโลยีในการสนับสนุนการทำงานและกิจกรรมรักษาความสัมพันธ์กับนายหน้านิติบุคคลอย่างใกล้ชิดเช่นเดียวกับตัวแทน

4.3 สถาบันการเงิน

บริษัทฯ มีการจำหน่ายกรมธรรม์ประกันภัยผ่านธนาคารกรุงเทพ ตลอดจนดีลเลอร์รถยนต์
และบริษัทลีสซิ่งต่างๆ ซึ่งการจำหน่ายกรมธรรม์ประกันภัยผ่านเคาน์เตอร์ธนาคารกรุงเทพ
(Bancassurance) นั้นมีอัตราการเติบโตที่สูงมากอย่างต่อเนื่อง โดยบริษัทฯ
ได้พัฒนากรมธรรม์ให้เหมาะสมกับกลุ่มเป้าหมาย
มีความคุ้มครองและอัตราเบี้ยประกันภัยที่ไม่ซับซ้อนง่ายต่อการเสนอขายของพนักงาน

ธนาคาร ตลอดจนฝึกอบรมความรู้ด้านประกันภัยให้แก่พนักงานธนาคาร
เพื่อให้สามารถนำเสนอกรมธรรม์ให้แก่ลูกค้าได้อย่างถูกต้อง

4.4 ลูกค้าโดยตรง

คือ ลูกค้าที่ติดต่อขอซื้อประกันภัยกับบริษัทฯ โดยตรงและบริษัทฯ ให้บริการและดูแลโดยตรง

ช่องทางการจำหน่าย แยกตามสัดส่วนของเบี้ยประกันภัยรับ

  ----------------------------- ------------ ----------------------------
                                จำนวน        สัดส่วนของเบี้ยประกันรับโดยตรง

                                             

  - ตัวแทนและนายหน้าบุคคลธรรมดา    2,002        19.2%

  - นายหน้านิติบุคคล                308          21.7%

  - สถาบันการเงิน                 31           25.3%

  - ลูกค้าโดยตรง                  -            33.8%
  ----------------------------- ------------ ----------------------------

ภาวะการแข่งขัน

ในปี 2559 ธุรกิจประกันวินาศภัยมีจำนวนบริษัทประกันภัยทั้งสิ้น 61 บริษัท
ซึ่งส่วนใหญ่เป็นบริษัทขนาดกลางและขนาดเล็ก โดยบริษัทประกันภัยที่มีเบี้ยประกันภัยสูงสุด 10
อันดับแรก มีสัดส่วนเบี้ยประกันภัยรับโดยตรงถึงร้อยละ 60.3
ของเบี้ยประกันภัยรับโดยตรงของธุรกิจประกันวินาศภัยทั้งหมด

อัตราการเติบโตของเบี้ยประกันภัยรับโดยตรงของบริษัทฯ เปรียบเทียบกับตลาดในรอบ 3 ปี
ที่ผ่านมา

  ----------------------------- -------------- ------------- -------------
                                ปี 2559         ปี 2558        ปี 2557

                                (เบื้องต้น)                     

                                (ก่อนปรับปรุง)                   

  บมจ. กรุงเทพประกันภัย                                         

  เบี้ยประกันภัยรับ (ล้านบาท)         15,479.4       15,295.8      15,155.4

  อัตราการเติบโต (%)              1.2            0.9           0.6

  ตลาดประกันวินาศภัย                                            

  เบี้ยประกันภัยรับ (ล้านบาท)         211,813.4      209,278.5     205,367.7

  อัตราการเติบโต (%)              1.2            1.9           1.1
  ----------------------------- -------------- ------------- -------------

ส่วนแบ่งตลาดของบริษัทฯ ในรอบ 3 ปีที่ผ่านมา

  ---------------- ------- ------------- -------- -------- -------- --------
  ประเภทการรับ      อันดับที่   ปี 2558        อันดับที่    ปี 2557   อันดับที่    ปี 2556
  ประกันภัย                                                           

                           (เบื้องต้น)                                 

                           (ก่อนปรับปรุง)                               

  อัคคีภัย            2       14.2          2        14.7     2        14.4

  ภัยทางทะเล        4       6.7           5        6.3      5        6.4

  ภัยรถยนต์          5       5.4           4        5.8      4        5.7

  ภัยเบ็ดเตล็ด        2       9.5           2        8.8      2        9.2

  รวม              3       7.3           3        7.3      3        7.4
  ---------------- ------- ------------- -------- -------- -------- --------

ที่มา: สำนักงานคณะกรรมการกำกับและส่งเสริมการประกอบธุรกิจประกันภัย (คปภ.)

สถานภาพและศักยภาพในการแข่งขัน

แม้ในธุรกิจประกันวินาศภัยจะมีจำนวนบริษัทที่ประกอบธุรกิจอยู่มาก ทำให้มีการแข่งขันที่รุนแรง
อย่างไรก็ตาม บริษัท กรุงเทพประกันภัย จำกัด (มหาชน)
ยังคงสามารถดำรงสถานะความเป็นบริษัทประกันภัยชั้นนำได้อย่างยาวนาน เนื่องจากบริษัทฯ
มีความได้เปรียบในการแข่งขันเมื่อเทียบกับคู่แข่ง ดังนี้

1. ความมั่นคงทางการเงิน

ในปี 2559 สถาบัน Standard & Poor’s (S&P) และ A.M. Best
ประเมินความน่าเชื่อถือทางการเงินของบริษัทฯ อยู่ในระดับ A-/Stable และระดับ A-
(Excellent) Outlook Stable ตามลำดับ นอกจากนี้
บริษัทฯยังมีสัดส่วนหนี้สินต่อส่วนของผู้ถือหุ้นเพียง 0.7 เท่า
สะท้อนให้เห็นถึงความมั่นคงและน่าเชื่อถือของบริษัทฯ
ต่อความสามารถในการจ่ายค่าสินไหมทดแทนแก่ลูกค้า ตลอดจนค่าใช้จ่ายต่างๆ
ให้กับคู่ค้าได้อย่างรวดเร็ว ครบถ้วน

2. มีพันธมิตรทางธุรกิจที่แข็งแกร่ง

บริษัทฯ เป็นพันธมิตรทางธุรกิจกับธนาคารกรุงเทพ จำกัด (มหาชน) ซึ่งเป็นธนาคารใหญ่อันดับ 1
ของประเทศไทยเมื่อวัดจากขนาดสินทรัพย์ มีสาขาทั่วประเทศเกือบ 1,200 แห่ง
และมีฐานลูกค้าถึงกว่า 17 ล้านบัญชี เป็นช่องทางการขยายงานประกันภัยที่สำคัญอย่างยิ่ง
ทั้งในด้านเบี้ยประกันภัยทรัพย์สินขนาดใหญ่จากลูกค้าที่เป็นบริษัท โรงงานอุตสาหกรรม
และเบี้ยประกันภัยจากลูกค้ารายย่อย ผ่านการจำหน่ายที่เคาน์เตอร์ธนาคาร หรือ Bancassurance
นอกจากนี้ ธนาคารกรุงเทพยังมีสาขาในประเทศต่างๆ ในอาเซียนมากถึง 16 แห่ง
ซึ่งเอื้อประโยชน์ต่อบริษัทฯ
ในการขยายธุรกิจไปยังประเทศที่ได้รับประโยชน์จากการเติบโตทางเศรษฐกิจภายหลังการเปิด AEC
ได้

3. ความแข็งแกร่งของ Brand กรุงเทพประกันภัย

บริษัทฯ มีการโฆษณาประชาสัมพันธ์ ทั้งผลิตภัณฑ์ประกันภัยและตัวองค์กรอย่างต่อเนื่องผ่านสื่อต่างๆ
โดยมีการสื่อสารจุดเด่นของบริษัทฯ และสร้างเอกลักษณ์ของ Brand ที่ชัดเจน
ส่งผลให้ชื่อกรุงเทพประกันภัยเป็นบริษัทประกันภัยที่ผู้บริโภคจดจำได้และมีภาพลักษณ์ที่ดี
สะท้อนให้เห็นจากผลการสำรวจบริษัทประกันภัยที่ผู้บริโภคจดจำและให้ความเชื่อถือมากที่สุดที่จัดทำโดยองค์กรวิจัยตลาดต่างๆ
ซึ่งบริษัทฯ อยู่ในระดับต้นๆ มาโดยตลอด

4. ความรู้ความสามารถของพนักงาน

บริษัทฯ ยึดถือว่าพนักงานคือทรัพยากรที่มีค่าที่สุดขององค์กร และได้ให้ความสำคัญในการพัฒนาความรู้
ทักษะต่างๆ ให้กับพนักงานอย่างสม่ำเสมอ
ตลอดจนการรักษาพนักงานที่มีความสามารถให้อยู่กับองค์กร ทั้งนี้ บริษัทฯ มีอัตรา Turnover Rate
อยู่ในระดับที่ต่ำมากเมื่อเทียบกับค่าเฉลี่ยของอุตสาหกรรม ส่งผลให้พนักงานส่วนใหญ่ของบริษัทฯ
เป็นผู้ที่มีประสบการณ์ทำงานมายาวนาน
สามารถถ่ายทอดองค์ความรู้และประสบการณ์จากรุ่นสู่รุ่นได้อย่างต่อเนื่อง
ทำให้การบริการลูกค้าเป็นไปได้อย่างมีประสิทธิภาพ

  5. ระบบเทคโนโลยีสารสนเทศที่ทันสมัย

เป็นเวลายาวนานนับทศวรรษที่บริษัทฯ
ให้ความสำคัญกับการลงทุนด้านเทคโนโลยีสารสนเทศอย่างต่อเนื่อง
เพื่อพัฒนาคุณภาพการบริการแก่ลูกค้าและคู่ค้า และเพื่อลดต้นทุนการดำเนินงานของบริษัท
เช่นเดียวกับการพัฒนาระบบเทคโนโลยีเพื่อป้องกันความปลอดภัยของข้อมูลส่วนบุคคลของลูกค้าจากการโจรกรรมหรือทำลาย
(Cyber Attack) นอกจากนี้ บริษัทฯ
ยังมีการลงทุนในระบบการเก็บรักษาข้อมูลและฐานปฏิบัติการสำรอง
เพื่อสร้างความต่อเนื่องในการดำเนินธุรกิจในกรณีเกิดวิกฤติการณ์
เป็นการสร้างความมั่นใจให้กับลูกค้าและคู่ค้าว่าไม่ว่าจะเกิดเหตุการณ์ไม่คาดฝันใดขึ้น บริษัทฯ
จะยังคงมีศักยภาพในการดำเนินธุรกิจและให้บริการได้อย่างไม่ขาดตอน

อย่างไรก็ตาม การที่บริษัทฯ มุ่งเน้นด้านคุณภาพการให้บริการมากกว่าการแข่งขันด้านราคา
ทำให้สูญเสียโอกาสไปบ้างในการขยายตลาดไปยังผู้บริโภคกลุ่มที่ต้องการผลิตภัณฑ์ประกันภัยที่มีวงเงินความคุ้มครองต่ำและเบี้ยประกันภัยต่ำ
ซึ่งบริษัทฯ ได้ตระหนักถึงความสำคัญในการขยายตลาดไปยังกลุ่มเป้าหมายเหล่านี้
และพยายามจัดหาผลิตภัณฑ์ที่สามารถตอบสนองความต้องการของกลุ่มเป้าหมายให้ได้มากที่สุด

2.3 การจัดหาผลิตภัณฑ์หรือบริการ

1. แหล่งที่มาของเงินทุน

แหล่งที่มาของเงินทุน

ณ สิ้นปี 2559 บริษัทฯ มีแหล่งที่มาของเงินทุนที่สำคัญคือส่วนของเจ้าของ ซึ่งบริษัทฯ มีทุน
จดทะเบียนและเรียกชำระแล้ว จำนวน 1,064.7 ล้านบาท แบ่งเป็นหุ้นสามัญจำนวน 106.47
ล้านหุ้น มูลค่าหุ้นละ 10 บาท บริษัทฯ ยังมีส่วนเกินมูลค่าหุ้นสามัญ 1,442.5 ล้านบาท
กำไรสะสมจัดสรรแล้วสำรองตามกฎหมาย 106.5 ล้านบาท สำรองอื่น 3,100.0 ล้านบาท
กำไรสะสมยังไม่ได้จัดสรร 5,472.7 ล้านบาท และองค์ประกอบอื่นของส่วนของเจ้าของ
22,067.3 ล้านบาท

บริษัทฯ มีเงินสดสุทธิได้มาจากกิจกรรมดำเนินงานจำนวน 1,763.0 ล้านบาท
ซึ่งมีองค์ประกอบที่สำคัญ ได้แก่ เบี้ยประกันภัยรับจากการประกันภัยโดยตรง
รายได้จากการลงทุนสุทธิ เป็นต้น

แหล่งที่ใช้ไปของเงินทุน

ปี 2559 บริษัทฯ มีเงินสดสุทธิใช้ไปในกิจกรรมลงทุนจำนวน 299.7 ล้านบาท ได้แก่ ที่ดิน
อาคารและอุปกรณ์สุทธิ 205.1 ล้านบาท และสินทรัพย์ไม่มีตัวตนจำนวน 94.6 ล้านบาท

นอกจากนี้ บริษัทฯ ยังมีเงินสดสุทธิใช้ไปในกิจกรรมจัดหาเงิน จำนวน 1,357.5
ล้านบาท จากการจ่ายเงินปันผล

2. การให้กู้ยืม

นโยบายการให้กู้ยืม

บริษัทฯ มีนโยบายการให้กู้ยืม โดยมีอสังหาริมทรัพย์จำนองเป็นประกัน
โดยมีเงื่อนไขการให้กู้ยืมเป็นไปตามที่กำหนดในประกาศคณะกรรมการกำกับและส่งเสริมการประกอบธุรกิจประกันภัย
เรื่อง การลงทุนประกอบธุรกิจอื่นของบริษัทประกันวินาศภัย พ.ศ. 2556 และ
ประกาศคณะกรรมการกำกับและส่งเสริมการประกอบธุรกิจประกันภัย เรื่อง
การลงทุนประกอบธุรกิจอื่นของบริษัทประกันวินาศภัย (ฉบับที่ 2) พ.ศ. 2558 โดยบริษัทฯ
จะพิจารณาการให้กู้ยืมอย่างรอบคอบและระมัดระวัง
และจะพิจารณาถึงความสามารถในการชำระหนี้เงินกู้คืนทั้งเงินต้นและดอกเบี้ย
รวมถึงการได้รับผลตอบแทนที่เหมาะสมกับความเสี่ยงด้วย

สำหรับการพิจารณาให้กู้ยืมแก่โครงการพัฒนาอสังหาริมทรัพย์ และผู้กู้รายย่อยนั้นปัจจัยสำคัญที่พิจารณา
ได้แก่ การนำเงินกู้ไปใช้ให้ตรงตามวัตถุประสงค์ในการขอกู้
ประวัติและความสามารถของผู้กู้ในการจ่ายชำระหนี้คืน
โดยจะพิจารณาจากกระแสเงินสดจากการดำเนินงาน เงินทุนหรือสินทรัพย์ของผู้ขอกู้
และปัจจัยที่เป็นเงื่อนไขอื่นที่มีผลกระทบต่อรายได้ เช่น ภาวะเศรษฐกิจ อาชีพ
รวมทั้งเงื่อนไขในการกู้ นอกจากนั้นบริษัทฯ
ยังให้ความสำคัญกับทรัพย์สินที่ผู้ขอกู้นำมาจำนองเป็นหลักประกันนั้นจะต้องมีคุณภาพและมีมูลค่าเกินหนี้
ซึ่งเป็นการป้องกันการผันผวนของราคาสินทรัพย์นั้น หากลูกหนี้ไม่สามารถจ่ายชำระหนี้คืนได้ บริษัทฯ
จะนำทรัพย์สินดังกล่าวขายทอดตลาดตามที่กฎหมายกำหนด

การประเมินราคาอสังหาริมทรัพย์ที่จะนำมาจำนองเป็นหลักประกันนั้น บริษัทฯ ปฏิบัติตามหลักเกณฑ์
วิธีการ และเงื่อนไขในประกาศคณะกรรมการกำกับและส่งเสริมการประกอบธุรกิจประกันภัย เรื่อง
การประเมินราคาทรัพย์สินและหนี้สินของบริษัทประกันวินาศภัย พ.ศ. 2554
กล่าวคือใช้มูลค่าที่ประเมินโดยบริษัทประเมินค่าทรัพย์สิน
ซึ่งบริษัทประเมินค่าทรัพย์สินดังกล่าวต้องไม่เกี่ยวข้องกับบริษัทฯ
ในลักษณะเดียวกับบุคคลที่เกี่ยวข้องกับกรรมการของบริษัทตามประกาศคณะกรรมการกำกับและส่งเสริมการประกอบธุรกิจประกันภัยว่าด้วยบุคคลที่เกี่ยวข้องกับกรรมการของบริษัท
และปฏิบัติตามประกาศคณะกรรมการกำกับและส่งเสริมการประกอบธุรกิจประกันภัย เรื่อง
การลงทุนประกอบ ธุรกิจอื่นของบริษัทประกันวินาศภัย พ.ศ. 2556 และ
ประกาศคณะกรรมการกำกับและส่งเสริมการประกอบธุรกิจประกันภัย เรื่อง
การลงทุนประกอบธุรกิจอื่นของบริษัทประกันวินาศภัย (ฉบับที่ 2) พ.ศ. 2558
กรณีผู้กู้ยืมเป็นบุคคลธรรมดาให้ใช้ราคาซื้อขายของโครงการจัดสรรที่อยู่อาศัยได้

การบริหารความเสี่ยงจากการให้กู้ยืม

การให้กู้ยืมมีความเสี่ยงประกอบด้วยปัจจัยความเสี่ยงภายนอก ได้แก่ ภาวะเศรษฐกิจ
และปัจจัยความเสี่ยงภายใน ได้แก่ มาตรฐานการพิจารณาสินเชื่อ การกระจุกตัวของสินเชื่อ
ประสบการณ์ของเจ้าหน้าที่วิเคราะห์สินเชื่อเป็นต้น บริษัทฯ
ตระหนักถึงความสำคัญในการบริหารความเสี่ยงดังกล่าวจึงได้กำหนดให้มีระเบียบวิธีปฏิบัติการให้กู้ยืมและการทำนิติกรรม
โดยการกำหนดกระบวนการวิเคราะห์ และอนุมัติเงินให้กู้ยืมนั้น
พนักงานผู้รับผิดชอบการวิเคราะห์ความเสี่ยงด้านเครดิตของผู้กู้จะดำเนินการภายใต้หลักเกณฑ์การให้กู้ยืมที่ดีและมีความปลอดภัย
การกำหนดวงเงินให้กู้ยืม รวมถึงมีกระบวนการอนุมัติเงินให้กู้ยืมเป็นลำดับขั้นอย่างชัดเจน

ในการปฎิบัติงานด้านเอกสารสัญญา มีการจัดเตรียมเอกสาร เพื่อทำนิติกรรมอย่างถูกต้องครบถ้วน
การจัดเก็บเอกสารสัญญาและหลักประกันอย่างปลอดภัย ตามมาตรฐานการปฎิบัติงานที่ดี
มีการตรวจสอบอย่างสม่ำเสมอ นอกจากนี้ บริษัทฯ
ยังมีการทบทวนและติดตามคุณภาพสินเชื่อของกลุ่มลูกค้าอย่างต่อเนื่อง
โดยพิจารณาถึงการเปลี่ยนแปลงของสภาพเศรษฐกิจทั้งในปัจจุบันและในอนาคต บริษัทฯ
ได้ปลูกฝังให้ผู้ปฏิบัติงานด้านนี้ มีความเข้าใจและปฏิบัติตามกฎหมายข้อบังคับและกฎระเบียบต่างๆ
อย่างเคร่งครัด ยึดถือหลักจรรยาบรรณในการปฏิบัติหน้าที่และ การพิจารณาให้กู้ยืมตามมาตรฐานที่ดี

3. เงินลงทุน

นโยบายเกี่ยวกับเงินลงทุนในหลักทรัพย์

การลงทุนในหลักทรัพย์ บริษัทฯ มีนโยบายการลงทุนที่เน้นความปลอดภัยของเงินลงทุนเป็นสำคัญ
โดยจะพิจารณาผลตอบแทนที่เหมาะสมกับระดับความเสี่ยงที่ยอมรับได้ ทั้งนี้บริษัทฯ
มีการทบทวนนโยบายและกลยุทธ์การลงทุนให้สอดคล้องกับสถานการณ์ต่างๆ
สำหรับการลงทุนของบริษัทฯ สามารถจำแนกเป็น 3 ส่วนหลัก คือ
ส่วนแรกเป็นการลงทุนในตราสารการเงินระยะสั้นที่มีสภาพคล่องสูง
สามารถเปลี่ยนเป็นเงินสดได้รวดเร็ว คือ เงินฝากสถาบันการเงิน
ส่วนที่สองเป็นการลงทุนที่ให้รายได้เป็นประจำ และสม่ำเสมอ ได้แก่ พันธบัตรรัฐบาล
พันธบัตรรัฐวิสาหกิจ และหุ้นกู้ และส่วนสุดท้ายเป็นการ

ลงทุนในตราสารทุน ทั้งหุ้นที่จดทะเบียนในตลาดหลักทรัพย์ หุ้นนอกตลาดหลักทรัพย์
และหน่วยลงทุนของกองทุนรวมตราสารหนี้ กองทุนรวมตราสารทุน กองทุนรวมอสังหาริมทรัพย์
ทรัสต์เพื่อการลงทุนในอสังหาริมทรัพย์ และกองทุนรวมโครงสร้างพื้นฐาน
ซึ่งออกโดยบริษัทหลักทรัพย์จัดการกองทุนรวมต่างๆ อีกทั้งบริษัทฯ
ยังได้ว่าจ้างบุคคลอื่นบริหารการลงทุนแทนในรูปของกองทุนส่วนบุคคล (Private Fund) ซึ่งบริษัทฯ
มีส่วนร่วมในการกำหนดนโยบายการลงทุน
โดยลงทุนในตราสารหนี้ที่มีความมั่นคงสูงทั้งในและต่างประเทศ รวมถึงตราสารทุน นอกจากนี้บริษัทฯ
ยังมีเงินลงทุนเพื่อการประกอบธุรกิจอื่น โดยการขยายการประกอบธุรกิจอื่นไปยังประเทศเพื่อนบ้าน
ซึ่งมีศักยภาพที่จะเติบโตได้ และเป็นการรองรับการเข้าสู่ประชาคมเศรษฐกิจอาเซียน หรือ AEC
ด้วย ทั้งนี้การลงทุนของบริษัทฯ
ได้พิจารณาตามเงื่อนไขที่กำหนดในประกาศคณะกรรมการกำกับและส่งเสริมการประกอบธุรกิจประกันภัย
เรื่อง การลงทุนประกอบธุรกิจอื่นของบริษัทประกันวินาศภัย พ.ศ. 2556 และประกาศ เรื่อง
การลงทุนประกอบธุรกิจอื่นของบริษัทประกันวินาศภัย (ฉบับที่ 2) พ.ศ. 2558

การลงทุนในตราสารทุน สามารถจำแนกตามลักษณะการลงทุนดังนี้

1. การลงทุนเชิงกลยุทธ์ (Strategic Investment)
คือการลงทุนในกิจการที่เกี่ยวเนื่องและช่วยสนับสนุนธุรกิจของบริษัทฯ
อันเป็นการส่งเสริมการดำเนินงานและการเติบโตของบริษัทฯ
โดยการเข้าร่วมทุนหรือซื้อหุ้นของบริษัทต่างๆ
ทั้งที่จดทะเบียนในตลาดหลักทรัพย์และไม่ได้จดทะเบียนในตลาดหลักทรัพย์
รวมถึงการร่วมลงทุนในธุรกิจประกันภัยในต่างประเทศ

2. การลงทุนระยะยาวในหลักทรัพย์ (Long-term investments in Securities)
เป็นการลงทุนซื้อขายหุ้นในตลาดหลักทรัพย์
โดยพิจารณาจากปัจจัยพื้นฐานว่ากิจการมีศักยภาพเติบโตอย่างยั่งยืนมีความสามารถในการทำกำไรและมีฐานะการเงินที่แข็งแกร่ง
ภายใต้ภาวะเศรษฐกิจที่มีความผันผวน
ทั้งนี้นโยบายการลงทุนเป็นการถือหลักทรัพย์เพื่อการลงทุนในระยะยาว
โดยคาดหวังที่จะได้รับเงินปันผล และกำไรเกินทุน (Capital Gain)

3. การลงทุนระยะสั้นในหลักทรัพย์ (Short-term investments in Securities)
เป็นการลงทุนซื้อขายหุ้นในตลาดหลักทรัพย์เช่นกัน แต่จะเน้นการซื้อขายเพื่อคาดหวังกำไรเกินทุน
(Capital gain) ซึ่งนอกจากจะพิจารณาปัจจัยพื้นฐานของกิจการเป็นสำคัญแล้ว
ยังพิจารณาถึงสถานการณ์ภาวะเศรษฐกิจ ภาวะตลาดและอุตสาหกรรม รวมถึงปัจจัยเชิงมหภาคอื่นๆ
ณ ขณะนั้นเป็นสำคัญด้วย

การลงทุนในตราสารหนี้ สามารถจำแนกตามประเภทผู้ออกตราสารหนี้ได้ ดังนี้

1. การลงทุนในพันธบัตรรัฐบาล พันธบัตรรัฐวิสาหกิจ ทั้งที่มีกระทรวงการคลังค้ำประกัน
และไม่มีกระทรวงการคลังค้ำประกัน บริษัทฯ จะพิจารณาถึงอัตราดอกเบี้ยที่จะได้รับ (Coupon
rate) และอายุของพันธบัตร ให้สอดคล้องกับความต้องการด้านสภาพคล่องของบริษัทฯ
ในอีกด้านหนึ่ง
บริษัทมีการใช้พันธบัตรดังกล่าวในการประกันตัวผู้ขับขี่รถประกันตามเงื่อนไขความคุ้มครองในกรมธรรม์ประกันภัย
วางเป็นสินทรัพย์หนุนหลัง และวางเป็นเงินสำรองที่สำนักงานคณะกรรมการกำกับและส่งเสริมการ

ประกอบธุรกิจประกันภัยด้วย ดังนั้น จำนวนเงินลงทุนในพันธบัตรดังกล่าวนี้ บริษัทฯ
จึงต้องพิจารณาถึงความเพียงพอกับความต้องการดังกล่าวด้วย

2. การลงทุนในหุ้นกู้เอกชน บริษัทฯ
มีนโยบายการลงทุนในหุ้นกู้ที่มีคุณภาพดีของกิจการที่มีความมั่นคงและน่าเชื่อถือ
โดยพิจารณาข้อมูลต่างๆ เช่น ประเภทของหุ้นกู้ ซึ่งรวมถึงลำดับที่จะได้รับชำระหนี้ อายุหุ้นกู้
อัตราดอกเบี้ย (Coupon) อันดับความน่าเชื่อถือของหุ้นกู้และ/หรือผู้ออกหุ้นกู้
วัตถุประสงค์ในการออกหุ้นกู้ เป็นต้น ทั้งนี้ ผู้ออกหุ้นกู้ (Issuer)
จะต้องเป็นบริษัทขนาดใหญ่ซึ่งมีฐานะการเงินมั่นคงและมีชื่อเสียงเป็นที่ยอมรับของนักลงทุน
อันดับความน่าเชื่อถือไม่ต่ำกว่าอันดับที่สามารถลงทุนได้ (Investment Grade)
กลุ่มผู้บริหารที่มีประวัติที่ดี มีความโปร่งใส และหุ้นกู้ต้องมีสภาพคล่องสูง
เผื่อในกรณีที่ต้องขายหุ้นกู้ก่อนครบกำหนดไถ่ถอน

อนึ่ง บริษัทฯ มักถือตราสารหนี้จนครบกำหนดไถ่ถอนเป็นส่วนใหญ่ อย่างไรก็ตาม บริษัทฯ
ได้พิจารณาเผื่อกรณีที่ต้องขายหุ้นกู้ก่อนครบกำหนด โดยพิจารณาความเสี่ยงด้านอัตราดอกเบี้ย
(Interest Rate Risk) โดยคาดการณ์แนวโน้มดอกเบี้ยในอนาคต
ซึ่งเป็นปัจจัยที่มีผลกระทบต่อมูลค่าตราสารหนี้ให้ผันผวนได้
รวมถึงค่าเสียโอกาสในการลงทุนในตราสารหนี้ในอนาคตที่มีดอกเบี้ยสูงกว่า
หากมีการปรับอัตราดอกเบี้ยให้สูงขึ้น

การบริหารความเสี่ยงจากการลงทุนในหลักทรัพย์

ตามหลักพื้นฐานของการเงินการลงทุนนั้น การลงทุนที่ให้ผลตอบแทนที่สูง
ย่อมมีความเสี่ยงสูงอย่างหลีกเลี่ยงไม่ได้
แต่สามารถลดและบริหารความเสี่ยงให้อยู่ในระดับที่เหมาะสมและเป็นที่ยอมรับได้ โดยบริษัทฯ
มีการกำหนดกรอบนโยบายการลงทุน
และนโยบายการประกอบธุรกิจอื่นที่ผ่านการอนุมัติจากคณะกรรมการบริษัท มีแผนการลงทุนที่ชัดเจน
และปฎิบัติงานตามระเบียบวิธีปฏิบัติเกี่ยวกับการลงทุนในหลักทรัพย์
ซึ่งกำหนดอำนาจหน้าที่และความรับผิดชอบของพนักงานตั้งแต่ระดับปฎิบัติการ
ผู้ที่รับผิดชอบดูแลหน่วยงานการลงทุน คณะกรรมการลงทุน จนถึงประธานกรรมการบริษัท บริษัทฯ
เข้าใจในหลักการบริหารความเสี่ยง และได้ใช้นโยบายการบริหารจัดการเงินลงทุนที่บริษัทฯ
ยึดถือและปฏิบัติมาโดยตลอด เพื่อลดความเสี่ยงที่เกิดขึ้น ได้แก่
การเลือกลงทุนในหลักทรัพย์ที่มีปัจจัยพื้นฐานรองรับและกิจการที่มีฐานะทางการเงินแข็งแกร่งมีการกำหนดหลักทรัพย์ที่อยู่ในเกณฑ์ที่จะลงทุนได้
(Stock Universe) รวมถึงมีการจัดสรรการลงทุน (Asset allocation) กระจายการลงทุน
(Diversification) ตามประเภทสินทรัพย์และตามหมวดธุรกิจ
และจะติดตามทบทวนความเหมาะสมในการลงทุนให้เป็นปัจจุบันอยู่เสมอ
โดยมีหน่วยงานที่มีหน้าที่รับผิดชอบด้านการลงทุนโดยเฉพาะ ได้แก่ สำนักการลงทุน
ซึ่งมีสายการบังคับบัญชาขึ้นตรงต่อประธานกรรมการบริษัท

สำหรับบุคลากรที่ปฏิบัติงานด้านการลงทุน บริษัทฯ ได้ให้ความสำคัญกับความรู้ความสามารถ
และคุณภาพของบุคลากรด้านนี้ โดยได้พัฒนาศักยภาพของบุคลากรทั้งในระยะสั้นและระยะยาว ซึ่ง
บริษัทฯ ได้ส่งบุคลากรเข้าอบรมและสัมมนาในหัวข้อต่างๆ ที่เกี่ยวข้องกับการลงทุนในหลักทรัพย์
และหลักสูตรที่เกี่ยวข้องกับงานที่รับผิดชอบโดยตรง เพื่อเสริมสร้างความรู้ความเชี่ยวชาญ
อันจะส่งผลให้การปฏิบัติงานด้านการลงทุนมีประสิทธิภาพ นอกจากนี้ บริษัทฯ
มีพนักงานซึ่งสอบผ่านหลักสูตร CISA (Certified Investment and Securities Analyst)
ระดับ 3 เป็นผู้รับผิดชอบดูแลหน่วยงานการลงทุนของบริษัทฯ
ซึ่งมีคุณสมบัติการศึกษาและประสบการณ์ที่เกี่ยวข้อง เป็นไปตามข้อกำหนดของประกาศนายทะเบียน

นอกจากนี้ บริษัทฯ ยังมีการติดตามและประเมินผลการปฏิบัติงานด้านนี้
เพื่อให้เป็นไปตามระเบียบวิธีปฏิบัติ นโยบาย กฎหมายต่างๆ
ที่เกี่ยวข้องและปลูกฝังให้พนักงานยึดมั่นในจรรยาบรรณวิชาชีพอย่างเคร่งครัด

ความสามารถในการดำรงอัตราส่วนตามประเภทธุรกิจ

ปี 2559 บริษัทฯ มีเบี้ยประกันภัยรับรวม 16,031.3 ล้านบาท
โดยเบี้ยประกันภัยเบ็ดเตล็ดและประกันภัยสินค้ามีอัตราการเติบโตเพิ่มขึ้น ส่วนการประกันอัคคีภัย
ประกันภัยตัวเรือ และประกันภัยรถยนต์มีอัตราการเติบโตติดลบ
โดยเบี้ยประกันภัยเบ็ดเตล็ดมีสัดส่วนร้อยละ 46.4 เพิ่มขึ้นกว่าปีก่อน
อันเนื่องมาจากมีการเติบโตของเบี้ยประกันภัยจากช่องทางธุรกิจนายหน้า
และการขยายงานผ่านช่องทางธุรกิจลูกค้าองค์กร ในส่วนการประกันภัยรถยนต์มีสัดส่วนร้อยละ 41.2
ลดลงเมื่อเทียบกับปีก่อน
และการประกันภัยประเภทอื่นนอกเหนือจากการประกันภัยรถยนต์และประกันภัยเบ็ดเตล็ด
มีสัดส่วนรวมกันร้อยละ 12.4 ลดลงเล็กน้อยเมื่อเทียบกับปีก่อน

สัดส่วนเบี้ยประกันภัยรับจำแนกตามประเภทการรับประกันภัย

[]

สำหรับอัตราความเสียหายในส่วนของบริษัทฯ ปี 2559 คิดเป็นร้อยละ 50.3 ต่ำกว่าปี 2558
เล็กน้อย ซึ่งอยู่ในระดับร้อยละ 50.6 โดยความเสียหายที่ลดลงเป็นผลอันเนื่องมาจากสินไหมทดแทน
ยานยนต์ที่มีอัตราความเสียหายจากการรับประกันภัย ลดลง

อัตราความเสียหายจากการรับประกันภัย

หน่วย : ล้านบาท

[]

สภาพคล่อง

นโยบายในการบริหารสภาพคล่อง

บริษัทฯ มีนโยบายในการบริหารสภาพคล่อง
โดยจัดการกระแสเงินสดรับและกระแสเงินสดจ่ายให้มีความสมดุลและสอดคล้องกัน ซึ่งบริษัทฯ
จะดำรงสภาพคล่องให้อยู่ในรูปเงินสดไว้ให้น้อยที่สุดแต่ก็เพียงพอกับการจ่ายเงินตามภาระผูกพันซึ่งมีกำหนดการจ่ายที่แน่นอน
สภาพคล่องอีกส่วนจะอยู่ในรูปการลงทุนระยะสั้นเพื่อเป็นเงินสำรองสำหรับรายจ่ายอื่นใดที่อาจเกิดขึ้นโดยไม่ทราบล่วงหน้าหรือทราบกำหนดการแต่ยังไม่สามารถระบุจำนวนได้

  เพื่อให้เกิดประโยชน์สูงสุดต่อบริษัทฯ ในการบริหารสภาพคล่อง ปัจจัยที่พิจารณามีดังนี้

1. การประมาณการกระแสเงินสดรับ-กระแสเงินสดจ่าย

กระแสเงินสดรับ บริษัทฯ ได้ดำเนินการเร่งรัดเก็บหนี้อย่างมีประสิทธิภาพ
และเพิ่มช่องทางการชำระเบี้ยประกันภัยเพื่ออำนวยความสะดวกแก่ลูกค้า คู่ค้า ตัวแทน นายหน้า
ให้สามารถชำระเงินเข้าบัญชีได้อย่างรวดเร็ว ผ่านช่องทางของธนาคารพาณิชย์และช่องทางอื่นๆ
ในส่วนรายได้จากการลงทุน ได้แก่ ดอกเบี้ยรับ เงินปันผลรับ การผ่อนชำระคืนเงินกู้ยืม
จะสามารถประมาณการจำนวนเงินและระยะเวลาได้ค่อนข้างแน่นอน
ด้านกระแสเงินสดจ่ายส่วนใหญ่เป็นรายจ่ายที่บริษัทฯ สามารถประมาณจำนวนเงิน

และกำหนดวันจ่ายเงินที่แน่นอนได้
โดยผู้บริหารสภาพคล่องจะใช้ข้อมูลดังกล่าวรวมถึงประสบการณ์ของผู้บริหารเงิน
ในการบริหารกระแสเงินสดให้มีประสิทธิภาพ สอดคล้องกับความต้องการสภาพคล่อง
และสามารถนำเงินสดคงเหลือไปลงทุนแสวงหาประโยชน์ตอบแทนที่เหมาะสมได้

2. การบริหารจัดการเงินลงทุนระยะสั้น

บริษัทฯ จะถือครองสินทรัพย์ที่มีสภาพคล่องที่เหมาะสม
เพื่อรองรับความต้องการเงินสดในกิจการของบริษัท สินทรัพย์สภาพคล่องในส่วนนี้ เช่น
เงินสดและเงินฝากสถาบันการเงิน
โดยบริหารระยะเวลาครบกำหนดของเงินฝากสถาบันการเงินให้มีการทยอยครบกำหนดในแต่ละเดือนตามความเหมาะสม
อีกทั้งหลักทรัพย์ในความต้องการของตลาดที่บริษัทลงทุนอยู่ก็มีสภาพคล่องสูงสามารถเปลี่ยนเป็นเงินสดได้ทันที
หากมีความต้องการใช้เงินสดเกินกว่าที่ประมาณการไว้

นอกจากนี้ บริษัทฯ ยังได้มีแหล่งเงินทุนระยะสั้นและระยะปานกลาง
เพื่อรองรับความต้องการเงินสดหมุนเวียน ได้แก่ วงเงินเบิกเกินบัญชีและวงเงินกู้ระยะสั้น
(Short-term Loan) ของธนาคารกรุงเทพ จำกัด (มหาชน)
ซึ่งบริษัทฯจะเบิกใช้วงเงินตามความจำเป็น ทั้งนี้วงเงินดังกล่าวจะเป็นเครื่องมือรองรับอีกชั้นหนึ่ง
เพื่อป้องกันปัญหาการขาดสภาพคล่องได้อย่างมีประสิทธิภาพ

2.4 งานที่ยังไม่ได้ส่งมอบ

  - ไม่มี -

3. ปัจจัยความเสี่ยง

บริษัทฯ ยังคงต้องเผชิญความเสี่ยงที่สำคัญ 2 ด้าน ได้แก่ ความเสี่ยงจากธุรกิจประกันภัย และ
ความเสี่ยงจากการลงทุน อย่างไรก็ตาม บริษัทฯ ตระหนักถึงความสำคัญของการบริหารความเสี่ยง
และได้มีการจัดการความเสี่ยง ตลอดจนติดตาม ดูแลความเสี่ยงให้อยู่ในระดับที่ยอมรับได้
โดยมีคณะกรรมการบริษัทฯ ดูแลธุรกิจในภาพรวมให้มีความเสี่ยงที่เหมาะสม
นอกจากนี้ยังมีการแต่งตั้งคณะกรรมการที่ดูแลเกี่ยวกับความเสี่ยงทั้งด้านการประกันภัยและความเสี่ยงจากการลงทุน
ได้แก่ คณะกรรมการประกันภัยและสินไหมทดแทน คณะกรรมการบริหารจัดการความเสี่ยง
และคณะกรรมการลงทุน ซึ่งทำหน้าที่กำกับดูแลการประกอบธุรกิจให้เป็นไปตามนโยบายของบริษัทฯ
อีกหน้าที่หนึ่ง เป็นต้น

1. ความเสี่ยงจากธุรกิจประกันภัย

1.1 ความเสี่ยงด้านการประกันภัย (Insurance Risk)

เป็นความเสี่ยงที่เกิดจากการกำหนดเบี้ยประกันภัยไม่สอดคล้องกับความเสียหายจริงที่เกิดขึ้น
การรับประกันภัยที่มีความเสี่ยงสูงหรือกระจุกตัวจากการรับประกันภัยและจากการประกันภัยต่อในกลุ่มใดกลุ่มหนึ่งมากเกินไป
การทำประกันภัยต่อที่ไม่เพียงพอ
รวมถึงค่าสินไหมทดแทนที่เกิดขึ้นจริงมีจำนวนสูงกว่าที่ได้คาดการณ์ไว้และการจัดการสินไหมทดแทนที่ไม่มีประสิทธิภาพ

จากความเสี่ยงดังกล่าวข้างต้น บริษัทฯ
จึงมีการบริหารความเสี่ยงโดยการจัดให้มีนโยบายการรับประกันภัยประเภทต่างๆ
กระบวนการพิจารณารับประกันภัยที่รอบคอบ
มีการกำหนดเงื่อนไขความคุ้มครองที่เหมาะสมกับความเสี่ยงภัยที่แท้จริง
อีกทั้งยังมีการควบคุมและติดตามข้อมูลให้เป็นปัจจุบันเพื่อเป็นแนวทางในการปรับเบี้ยประกันภัยและเงื่อนไขความคุ้มครองให้เหมาะสมและสอดคล้องกับสภาวการณ์ที่เปลี่ยนแปลงไป
เช่น จากการลงทุนในโครงการป้องกันน้ำท่วมของภาครัฐ ทำให้โอกาสเกิดภัยน้ำท่วมใหญ่เหมือนปี
2554 ลดลงมาก ดังนั้น บริษัทฯ จึงต้องมีการกำหนด และทบทวนแนวทางการรับประกันภัยน้ำท่วม
เพื่อให้สอดคล้องกับสถานการณ์ปัจจุบันและความเสี่ยงภัยที่แท้จริง

บริษัทฯ ยังคำนึงถึงการกระจุกตัวจากการรับประกันภัยและการทำประกันภัยต่อ
โดยกระจายความเสี่ยงในการรับประกันภัยจากลูกค้าในกลุ่มต่างๆ
และมีการโอนความเสี่ยงไปยังผู้รับประกันภัยต่อโดยเน้นผู้รับประกันภัยต่อที่มีความแข็งแกร่งทางการเงินเป็นหลัก
อีกทั้งยังจัดให้มีสัญญาประกันภัยต่อแบบความเสียหายส่วนเกิน (Excess of Loss)
อันเป็นเครื่องมือสำคัญในการป้องกันและควบคุมเสี่ยงภัยที่ไม่ให้เกิดความผันผวนและกระทบต่อฐานะการเงินของบริษัทฯ

ด้านการจัดการสินไหมทดแทน บริษัทฯ มีคณะกรรมการประกันภัยและสินไหมทดแทน
กำหนดนโยบายการจัดการค่าสินไหมทดแทน ขอบเขตอำนาจค่าสินไหมทดแทน รวมถึงกำกับ ดูแล
และติดตามสถานะของการเรียกร้องค่าสินไหมทดแทน เช่น กำหนดนโยบายและแนวทางปฏิบัติในการ

จ่ายค่าสินไหมทดแทนให้มีความรวดเร็ว
แต่ในขณะเดียวกันก็ต้องมีการพิจารณาค่าสินไหมทดแทนอย่างรอบคอบและถี่ถ้วนเพื่อให้เกิดความเป็นธรรมแก่ลูกค้า
รวมถึงการกำกับดูแลเพื่อให้แน่ใจว่าบริษัทฯ มีการตั้งสำรองค่าสินไหมทดแทนอย่างเพียงพอ
ตลอดจนแก้ไขปัญหาอุปสรรคต่างๆ
เพื่อให้คุณภาพการให้บริการด้านการจ่ายสินไหมทดแทนเป็นที่พึงพอใจของลูกค้าและคู่ค้า

1.2 ความเสี่ยงด้านเครดิต (Credit Risk) จากธุรกิจประกันภัย

- ความเสี่ยงจากการประกันภัยต่อ

เป็นความเสี่ยงที่บริษัทฯ
อาจไม่ได้รับชำระหนี้ตามสัญญาจากผู้รับประกันภัยต่อตามภาระผูกพันที่มีต่อบริษัทฯ
โดยมีสาเหตุมาจากฐานะทางการเงินที่ไม่มั่นคงของผู้รับประกันภัยต่อ ทำให้บริษัทฯ
ต้องรับภาระในการจ่ายค่าสินไหมทดแทนเอง
นอกจากนี้ยังมีความเสี่ยงที่มีผู้รับประกันภัยต่อจำนวนหนึ่งที่มีความสามารถรับประกันภัยต่อในจำนวนเงินที่ลดลงเนื่องจากการถูกปรับลดอันดับความน่าเชื่อถือ
หรือเกิดจากผู้รับประกันภัยต่อไม่ประสงค์จะรับประกันภัยต่อ หรือรับประกันภัยต่อในจำนวนเงินที่จำกัด

สำหรับแนวทางในการดูแลความเสี่ยงด้านนี้นั้น บริษัทฯ
ได้มีการกำหนดแนวทางการจัดเก็บเบี้ยประกันภัยต่อ รวมถึงพิจารณาฐานะการเงินและความมั่นคง
อันดับความน่าเชื่อถือของผู้รับประกันภัยต่อ แนวทางการเรียกเก็บค่าสินไหมทดแทนคืน
และมีการทำประกันภัยต่อกับผู้รับประกันภัยต่อหลายรายที่เชื่อถือได้และมีความสามารถในการรับประกันภัยต่อ
ซึ่งวิธีดังกล่าวจะช่วยกระจายความเสี่ยงได้
นอกจากนี้ได้พิจารณาเงื่อนไขในการเอาประกันภัยต่ออย่างรอบคอบ
โดยหน่วยงานที่มีความรู้ความเข้าใจเป็นอย่างดีในเรื่องการประกันภัยต่อ
และมีฝ่ายกฎหมายในการพิจารณาประเด็นทางกฎหมายเพื่อลดความเสี่ยงดังกล่าว

- ความเสี่ยงในด้านการเก็บเงินค่าเบี้ยประกันภัย

ความเสี่ยงในด้านการเก็บเงินค่าเบี้ยประกันภัยเป็นความเสี่ยงที่มาจากการที่ผู้เอาประกันภัยอาจไม่ชำระเบี้ยประกันภัย
หรือตัวแทนและนายหน้าที่ทำหน้าที่เก็บเบี้ยประกันภัยจากลูกค้า
แต่ไม่นำส่งค่าเบี้ยประกันภัยภายในระยะเวลาที่กำหนด ทำให้บริษัทฯ
เผชิญความเสี่ยงที่ไม่สามารถเรียกเก็บค่าเบี้ยประกันภัยค้างชำระและอาจก่อให้เกิดหนี้สูญต่อบริษัทฯ
ได้

บริษัทฯ บริหารความเสี่ยงดังกล่าวโดยมีกระบวนการติดตามเบี้ยประกันภัยค้างรับจากผู้เอาประกันภัย
ตัวแทน และนายหน้าอย่างใกล้ชิด
รวมถึงกำหนดให้ตัวแทนและนายหน้าต้องจัดหาหลักประกันเพื่อเป็นการประกันการชำระเบี้ยประกันภัยตามวงเงินที่บริษัทฯ
กำหนด

2. ความเสี่ยงจากการลงทุน

ในปี 2559 ยังเป็นอีกปีหนึ่งที่การลงทุนมีความผันผวน โดยในการบริหารจัดการความเสี่ยงที่เกิดขึ้น
สามารถแบ่งประเภทได้ดังนี้

2.1 ความเสี่ยงด้านเครดิต (Credit Risk)

เป็นความเสี่ยงที่เกิดจากคู่สัญญาไม่สามารถปฏิบัติตามภาระผูกพันที่ตกลงไว้กับบริษัทฯ
รวมถึงโอกาสที่คู่สัญญาจะถูกปรับลดอันดับความน่าเชื่อถือลง (Credit Rating)

บริษัทได้บริหารจัดการความเสี่ยง ดังนี้

- เงินให้กู้ยืม จะพิจารณาถึงฐานะการเงิน และความสามารถในการชำระหนี้ของลูกหนี้
ตามมาตรฐานการวิเคราะห์สินเชื่อที่ดี พร้อมกำหนดวงเงินให้กู้ยืมต่อมูลค่าหลักประกัน (Loan to
Value) ไม่ให้เกินกว่าที่กฎหมายกำหนด และติดตามกระแสเงินที่ได้รับชำระในแต่ละเดือน
รวมถึงความสม่ำเสมอในการชำระหนี้ของลูกหนี้

- ตราสารหนี้ บริษัทฯ เลือกลงทุนในพันธบัตรรัฐบาล
พันธบัตรรัฐวิสาหกิจที่มีกระทรวงการคลังค้ำประกัน และสำหรับตราสารหนี้เอกชน บริษัทฯ
จะเลือกลงทุนในตราสารที่มีอันดับความน่าเชื่อถือ ไม่ต่ำกว่าระดับเพื่อการลงทุน (Investment
Grade) เลือกประเภทธุรกิจ และอุตสาหกรรมของผู้ออกตราสารหนี้
พร้อมทั้งมีการทบทวนฐานะการเงิน อันดับเครดิต
ตลอดจนความสามารถในการชำระคืนเงินต้นและดอกเบี้ยของผู้ออกตราสารหนี้อย่างสม่ำเสมอ

2.2 ความเสี่ยงด้านการกระจุกตัว (Concentration Risk)

เป็นความเสี่ยงที่เกิดจากการลงทุนในตราสารต่างๆ ทั้งในและต่างประเทศ ในตลาดการเงิน
หรือการให้กู้ยืมแก่ลูกหนี้รายใดรายหนึ่งมากเกินไป
เมื่อเกิดผลกระทบทางลบต่อกลุ่มดังกล่าวจะทำให้เกิดความเสียหายแก่บริษัทฯ เป็นอย่างมาก

บริษัทฯ ได้บริหารความเสี่ยงดังกล่าว โดยการกระจายการลงทุนในประเภทของสินทรัพย์ต่างๆ
ทั้งตราสารหนี้และตราสารทุน ตลอดจนกระจายการให้กู้ยืมแก่ลูกหนี้หลายราย
และกระจายอยู่ในหลายภูมิภาคของประเทศ
ในสัดส่วนที่เป็นไปตามข้อกำหนดที่เกี่ยวข้องกับความเสี่ยงตามกฎเกณฑ์ที่ออกโดยองค์กรกำกับดูแล
รวมถึงกระจายการลงทุนในหมวดอุตสาหกรรมที่หลากหลาย
และกรณีลงทุนในสกุลเงินตราต่างประเทศจะทำการป้องกันความเสี่ยงจากอัตราแลกเปลี่ยนทั้งจำนวน

2.3 ความเสี่ยงด้านสภาพคล่อง (Liquidity Risk)

เป็นความเสี่ยงที่อาจเกิดขึ้นกรณีที่บริษัทฯ ไม่สามารถเปลี่ยนสินทรัพย์เป็นเงินสดได้
หรือไม่สามารถจัดหาเงินสดได้เพียงพอ หรือจัดหาเงินสดได้แต่ด้วยต้นทุนที่สูง

การบริหารความเสี่ยงด้านสภาพคล่องนี้ บริษัทฯ จัดสรรเงินลงทุนบางส่วนเป็นเงินฝากธนาคาร
ตั๋วเงินคลัง และพันธบัตรระยะสั้นของธนาคารแห่งประเทศไทย ซึ่งมีสภาพคล่องสูง
สำรองไว้สำหรับค่าใช้จ่ายดำเนินงาน
โดยกำหนดให้เงินฝากครบกำหนดในแต่ละช่วงเวลาที่สอดคล้องกับความต้องการใช้เงิน
ตามแผนบริหารกระแสเงินสด การรับเงิน การจ่ายเงินตามภาระผูกพันต่างๆ ที่วางไว้
และอีกส่วนหนึ่งบริษัทฯ จัดสรรเงินไปลงทุนในหลักทรัพย์ซึ่งเป็นที่ต้องการของตลาด
สภาพคล่องสูงและสามารถเปลี่ยนเป็นเงินสดได้สะดวกที่มูลค่าใกล้เคียงกับมูลค่ายุติธรรม

นอกจากนี้ บริษัทฯ ยังจัดให้มีแหล่งเงินทุนสำรอง ได้แก่ วงเงินเบิกเกินบัญชี วงเงินกู้ระยะสั้น
กับธนาคารพาณิชย์ ที่สามารถเบิกใช้ได้ทันทีหากมีค่าใช้จ่ายเกิดขึ้นเหนือความคาดหมาย
ซึ่งเพียงพอที่จะรองรับความเสี่ยงด้านสภาพคล่องนี้ได้

2.4 ความเสี่ยงด้านตลาด (Market Risk)

เป็นความเสี่ยงที่บริษัทฯ อาจได้รับความเสียหายจากการผันผวนของปัจจัยในตลาดทุน ได้แก่
การเปลี่ยนแปลงมูลค่าของตราสารทุน การเปลี่ยนแปลงของอัตราดอกเบี้ย และอัตราแลกเปลี่ยน
อันส่งผลให้เกิดการเปลี่ยนแปลงมูลค่าของสินทรัพย์ลงทุน อันได้แก่ ตราสารทุน ตราสารหนี้
และหน่วยลงทุน

เพื่อลดความเสี่ยงดังกล่าว บริษัทฯ มีการบริหารความเสี่ยง ดังนี้

- ด้านการเปลี่ยนแปลงมูลค่าของตราสารทุน บริษัทฯ
จะเลือกลงทุนในตราสารทุนที่ผู้ออกมีฐานะการเงินที่แข็งแกร่ง มีความสามารถในการทำกำไร
มีศักยภาพในการเติบโตได้อย่างต่อเนื่อง รวมถึงธุรกิจที่ได้รับอานิสงส์เชิงบวกจากนโยบายภาครัฐ
อีกทั้งบริษัทฯ มีนโยบายถือครองตราสารทุนไว้เพื่อการลงทุนระยะยาว
ซึ่งจะสามารถลดความผันผวนของราคาตราสารทุนได้

- ด้านการเปลี่ยนแปลงของอัตราดอกเบี้ย บริษัทฯ
ทำการติดตามการกำหนดอัตราดอกเบี้ยนโยบายของธนาคารแห่งประเทศไทย
ทิศทางการเปลี่ยนแปลงอัตราดอกเบี้ยของธนาคารกลางสหรัฐฯ
และอัตราผลตอบแทนในตลาดตราสารหนี้อย่างใกล้ชิด เพื่อกำหนดระยะเวลาการลงทุน
(Duration) ให้สอดคล้องกับทิศทางการเปลี่ยนแปลงของอัตราดอกเบี้ย นอกจากนี้บริษัทฯ
ยังมีนโยบายถือครองตราสารหนี้จนครบกำหนดเพื่อลดความเสี่ยงด้านราคาตราสารหนี้ที่เปลี่ยนแปลงไป
และยังมีการบริหารจัดการเงินฝากธนาคารให้มีจำนวนเงินที่ครบกำหนดทุกๆ เดือน
ในจำนวนที่ใกล้เคียงกัน ทำให้ลดความเสี่ยงที่เกิดจากการลงทุนต่อ (Reinvestment Risk)
ลงได้

- ด้านอัตราแลกเปลี่ยน บริษัทฯ หรือบริษัทจัดการกองทุนที่บริษัทฯ
ว่าจ้างให้บริหารกองทุนอาจใช้เครื่องมือทางการเงินในการป้องกันความเสี่ยงด้านอัตราแลกเปลี่ยน
ได้แก่ สัญญาแลกเปลี่ยนอัตราดอกเบี้ยต่างสกุลเงิน (Cross Currency and Interest Rate
Swap) สัญญาแลกเปลี่ยนอัตราดอกเบี้ย (Interest Rate Swap)
และสัญญาซื้อขายเงินตราต่างประเทศล่วงหน้า (Foreign Exchange Forward) เป็นต้น
ทั้งนี้เพื่อปรับลดความเสี่ยงให้สอดคล้องกับสถานการณ์ของตลาด
และเป็นไปตามข้อกำหนดของหน่วยงานที่กำกับดูแล

นอกจากนี้ บริษัทฯ
มีการพัฒนาระบบเทคโนโลยีสารสนเทศเพื่อใช้ในการประเมินระดับความเสี่ยงของการลงทุน
ด้วยวิธีการประเมินและแบบจำลองต่างๆ เช่น Value at Risk, Sensitivity Analysis,
Stress Test เพื่อให้มั่นใจว่าบริษัทฯ
จะยังคงมีฐานะการเงินที่ยืดหยุ่นเพียงพอที่จะรองรับความเสียหายที่อาจเกิดขึ้นได้

3. ความเสี่ยงอื่นๆ ขององค์กร

3.1 ความเสี่ยงด้านความไม่สัมพันธ์กันระหว่างสินทรัพย์และหนี้สิน (Asset and Liability
Management)

บริษัทฯ
มีความเสี่ยงจากความไม่สัมพันธ์กันระหว่างระยะเวลาและจำนวนสินทรัพย์ลงทุนกับระยะเวลาและจำนวนหนี้สินตามภาระผูกพันของบริษัทฯ
ได้แก่ เงินสำรองค่าสินไหมทดแทน
และเบี้ยประกันภัยที่ยังไม่ถือเป็นรายได้และเบี้ยประกันภัยรับล่วงหน้า

ดังนั้น บริษัทฯ จึงทำการบริหารความเสี่ยง
โดยกำหนดระยะเวลาและจำนวนเงินลงทุนให้สอดคล้องกับหนี้สินหลักของบริษัทฯ ทั้ง 2
ประเภทดังกล่าว

3.2 ความเสี่ยงด้านกลยุทธ์ (Strategic Risk)

เป็นความเสี่ยงจากการกำหนดแผนกลยุทธ์ แผนดำเนินงาน และนำไปปฏิบัติไม่เหมาะสม
หรือไม่สอดคล้องกับปัจจัยภายใน และปัจจัยภายนอก รวมถึงความเสี่ยงในการพึ่งพาคู่ค้ารายใหญ่
อันอาจส่งผลกระทบต่อการบรรลุวิสัยทัศน์ ฐานะการเงิน เงินกองทุน และผลประกอบการของบริษัทฯ
โดยปัจจัยความเสี่ยงภายใน เช่น โครงสร้างองค์กร วิธีปฏิบัติงาน ความเพียงพอของข้อมูล
และเทคโนโลยี เป็นต้น และปัจจัยความเสี่ยงภายนอก เช่น ภาวะเศรษฐกิจ การแข่งขัน
และปัจจัยทางการเมือง เป็นต้น

ความเสี่ยงด้านกลยุทธ์ ได้แก่ จำนวนเบี้ยประกันภัยรับไม่ถึงตามเป้าหมายที่กำหนดไว้ในแผนกลยุทธ์
การแข่งขันรุนแรงจากบริษัทประกันภัยในประเทศและต่างประเทศ
สัดส่วนรายได้ที่ไม่ตรงตามแผนกลยุทธ์
การพึ่งพิงรายได้เบี้ยประกันภัยจากช่องทางใดช่องทางหนึ่งมากเกินไป

บริษัทฯ บริหารความเสี่ยงด้านกลยุทธ์ โดยวางแผนกลยุทธ์ให้สอดคล้องกับวิสัยทัศน์ของบริษัทฯ
และวางแผนการดำเนินงานตั้งแต่ระดับองค์กรไปจนถึงระดับหน่วยงาน
อีกทั้งยังมีการสรุปการดำเนินการตามแผนกลยุทธ์ แสดงสถานะความสำเร็จของแผนงาน
พร้อมทั้งกำหนดสัญญาณเตือนในกรณีที่มีผลการดำเนินงานมีแนวโน้มไม่เป็นไปตามแผน
เพื่อให้สามารถปรับเปลี่ยนแผนกลยุทธ์ให้สอดคล้องกับปัจจัยภายนอกและสภาวะการณ์ที่เปลี่ยนแปลงไป
เช่น การเปลี่ยนแปลงของภาวะเศรษฐกิจ การเมือง ภาวะการแข่งขัน กฎระเบียบที่เกี่ยวข้องต่างๆ
ทั้งนี้ บริษัทฯ ได้จัดระบบงานภายในทั้งด้านการจัดองค์กร บุคลากร งบประมาณ
ระบบข้อมูลสารสนเทศ ระบบการติดตามและควบคุมการปฏิบัติงาน
ให้มีความเหมาะสมเพื่อสนับสนุนกลยุทธ์การดำเนินงานให้บรรลุเป้าหมายได้อย่างมีประสิทธิภาพ
พร้อมทั้งเผยแพร่แผนกลยุทธ์ให้พนักงานได้รับทราบเพื่อเป็นแนวทางปฏิบัติเดียวกัน

นอกจากนี้ บริษัทฯ
ยังคำนึงถึงความเสี่ยงจากการเปิดเสรีภาคธุรกิจประกันภัยและการเป็นประชาคมเศรษฐกิจอาเซียน
(AEC) ที่อาจมีผลกระทบต่อการดำเนินธุรกิจของบริษัทฯ
เนื่องจากจำนวนบริษัทรับประกันภัยต่างประเทศที่เข้ามาดำเนินธุรกิจภายในประเทศจะมากขึ้น
โดยเฉพาะบริษัทรับประกันภัยต่างประเทศที่มีความมั่นคงและมีความแข็งแกร่งทางการเงินสูง
ส่งผลให้ภาวะการแข่งขันทางธุรกิจรุนแรงขึ้น และทำให้รายได้จากการรับประกันภัยของบริษัทฯ
อาจลดลงหรือไม่เป็นไปตามคาดการณ์ได้ บริษัทฯ จึงได้มีการเตรียมความพร้อม
โดยมีการขยายสาขาอย่างต่อเนื่องโดยเฉพาะในจังหวัดที่ใกล้กับพรมแดนระหว่างประเทศ
ตลอดจนพัฒนาผลิตภัณฑ์ให้มีความหลากหลายพร้อมจัดทำแผนการตลาดรองรับ
เพื่อเพิ่มความสามารถในการเข้าถึงกลุ่มลูกค้าเป้าหมายและรักษาฐานลูกค้าภายในประเทศ
อีกทั้งบริษัทฯ
ยังได้มีการลงทุนประกอบธุรกิจประกันภัยในต่างประเทศเพื่อเพิ่มศักยภาพในการดำเนินธุรกิจ

3.3 ความเสี่ยงด้านปฏิบัติการ (Operational Risk)

เป็นความเสี่ยงที่เกิดขึ้นได้จากการดำเนินงานในทุกส่วนงานของบริษัทฯ อันเกิดจากความไม่พร้อม
ความไม่พอเพียง หรือความบกพร่องของบุคลากร กระบวนการทำงาน ระบบเทคโนโลยีสารสนเทศ
และปัจจัยภายนอกบริษัทฯ ซึ่งอาจรวมถึงความเสี่ยงที่บริษัทฯ ไม่ปฏิบัติตามกฎหมาย กฎระเบียบ
และข้อบังคับที่ออกโดยหน่วยงานกำกับดูแลภาครัฐอย่างครบถ้วน

บริษัทฯ ได้จัดให้มีระบบการควบคุมภายในที่ดี
โดยมีการควบคุมและตรวจสอบการปฏิบัติงานในทุกหน่วยงานอย่างต่อเนื่อง
มีการจัดสรรบุคลากรอย่างเพียงพอและมีคุณสมบัติตรงตามลักษณะงาน
รวมถึงมีผู้เชี่ยวชาญในการทำงานแต่ละด้าน เพื่อให้ระบบงานมีประสิทธิภาพ
อีกทั้งยังมีการวางระบบให้พนักงานสามารถทำงานทดแทนกันได้ ไม่ว่าจะเป็นการชั่วคราวหรือถาวร
ทำให้การดำเนินงานเป็นไปได้อย่างต่อเนื่อง
รวมถึงมีการจัดอบรมให้พนักงานมีความรู้ความเข้าใจที่เกี่ยวข้องกับธุรกิจประกันภัยและผลิตภัณฑ์ต่างๆ
ของบริษัทฯ ตลอดจนพัฒนาปรับปรุงระบบงานให้ทันต่อการเปลี่ยนแปลงอยู่เสมอ นอกจากนี้บริษัทฯ
ยังกำหนดให้ทุกหน่วยงานรับผิดชอบต่อการบริหารความเสี่ยงด้านปฏิบัติการของหน่วยงานตนเอง
พร้อมทั้งยังปลูกฝังความเข้าใจเกี่ยวกับความเสี่ยงด้านปฏิบัติการในระดับพนักงาน
อันรวมถึงการฝึกอบรมพนักงานอย่างเป็นรูปธรรมด้วย

ด้านระบบเทคโนโลยีสารสนเทศและความเสี่ยงจากปัจจัยภายนอก บริษัทฯ
มีการจัดทำแผนรองรับการดำเนินธุรกิจอย่างต่อเนื่อง (Business Continuity Plan)
โดยมีสถานที่ทำงานสำรองและศูนย์ข้อมูลสำรองที่พร้อมใช้งานได้ทันที
และมีการรวมศูนย์ข้อมูลในคอมพิวเตอร์ของพนักงานเชื่อมมาจากส่วนกลาง (Server)
ซึ่งจะช่วยให้บริษัทฯ สามารถลดผลกระทบที่อาจเกิดขึ้น และทำให้ธุรกิจของบริษัทฯ
สามารถดำเนินต่อไปได้ แม้ต้องเผชิญกับสภาวะฉุกเฉิน

ด้านการปฏิบัติตามกฎหมาย บริษัทฯ ได้กำหนดแนวทางปฏิบัติให้สอดคล้องกับกฎระเบียบและข้อบังคับ
รวมถึงได้สื่อสารกฎระเบียบและข้อบังคับที่ออกโดยหน่วยงานกำกับดูแลภาครัฐให้กับพนักงานทุกท่านทราบ
เพื่อถือปฏิบัติอย่างเคร่งครัด

4. ทรัพย์สินที่ใช้ในการประกอบธุรกิจ

4.1 ทรัพย์สินถาวรหลัก

4.1.1 ที่ดินและอาคาร

ณ วันที่ 31 ธันวาคม 2559 บริษัทฯ มีกรรมสิทธิ์ในที่ดินรวม 43 แปลง มีมูลค่าตามบัญชีรวม
206,132,665 บาท ส่วนอาคาร, อาคารชุดและอสังหาริมทรัพย์ เพื่อการลงทุนมีมูลค่าตามบัญชีรวม
481,369,990 บาท

นอกจากนี้ บริษัทฯ ได้ทำสัญญาเช่าที่ดิน เนื้อที่ 5 ไร่ 92 ตารางวา ตั้งอยู่เลขที่ 25 ถนนสาทรใต้
แขวงทุ่งมหาเมฆ เขตสาทร กรุงเทพมหานคร จากสมาคมไว.ดับยู.ซี.เอ.กรุงเทพฯ
ตั้งแต่เดือนตุลาคม 2537 อายุการเช่า 33 ปี ขณะนี้เหลืออายุการเช่า 11 ปี
ซึ่งที่ดินดังกล่าวบริษัทฯ ใช้เป็นที่ตั้งอาคารสำนักงานใหญ่

4.1.2 เงินให้กู้ยืม

นโยบายการให้กู้ยืม

บริษัทฯ กำหนดนโยบายการให้กู้ยืม โดยมีหลักทรัพย์ค้ำประกัน ทั้งแก่บุคคลธรรมดา
และผู้ประกอบการอสังหาริมทรัพย์ ซึ่งจะพิจารณาให้กู้ยืมแก่ผู้กู้ที่มีประวัติทางการเงินที่ดี
มีความสามารถในการผ่อนชำระเงินต้นพร้อมดอกเบี้ย และที่สำคัญมีหลักทรัพย์ในการค้ำประกัน เช่น
อสังหาริมทรัพย์ เป็นต้น ซึ่งจะทำให้ความเสี่ยงในการกู้ยืมต่ำลง
และหลักทรัพย์จะต้องมีมูลค่าเพียงพอที่บริษัทฯ จะได้รับชำระหนี้โดยสิ้นเชิง
กรณีการให้กู้ยืมเพื่อที่อยู่อาศัยแก่บุคคลธรรมดา บริษัทฯ จะพิจารณาคุณสมบัติผู้กู้ ได้แก่อายุ อาชีพ
รายได้ เงินออมและวงเงินให้กู้ยืมต่อบุคคลและต่อมูลค่าหลักประกัน

สำหรับการให้กู้ยืมอื่นๆ นอกเหนือจากเพื่อที่อยู่อาศัย บริษัทฯ
จะพิจารณาความเป็นไปได้ของโครงการที่นำมาขอกู้ ประวัติของผู้บริหาร ประสบการณ์ในอดีต
ฐานะการเงินของผู้ขอกู้ตลอดจนสัดส่วนหนี้สินต่อทุน

นโยบายการตั้งสำรองค่าเผื่อหนี้สงสัยจะสูญ

กรณีที่มีข้อบ่งชี้ว่าบริษัทฯ จะได้รับชำระหนี้ไม่เพียงพอกับมูลหนี้ บริษัทฯ
จะพิจารณาตั้งสำรองค่าเผื่อหนี้สงสัยจะสูญโดยพิจารณาปัจจัยอื่นประกอบด้วย ได้แก่
ประวัติการชำระหนี้ ฐานะการเงินของลูกหนี้ ตลอดจนมูลค่าหลักประกัน
โดยเกณฑ์การตั้งสำรองค่าเผื่อหนี้สงสัยจะสูญจะบันทึกตามผลต่างของมูลหนี้ (หมายถึง
ผลรวมของเงินต้นและดอกเบี้ยค้างชำระ) กับราคาประเมินมูลค่าหลักประกัน
ซึ่งราคาประเมินมูลค่าหลักประกันตามประกาศคณะกรรมการกำกับและส่งเสริมการประกอบธุรกิจประกันภัย
คือ
ราคาประเมินที่จัดทำโดยบริษัทประเมินมูลค่าทรัพย์สินที่อยู่ในบัญชีรายชื่อที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์และมีอายุในการประเมินไม่เกิน
36 เดือน

นโยบายการระงับการรับรู้รายได้

บริษัทฯ
จะหยุดรับรู้รายได้ส่วนที่เป็นดอกเบี้ยสำหรับระยะเวลาหลังจากที่ลูกหนี้ผิดนัดชำระติดต่อกันเป็นเวลาเกิน
6 เดือน เมื่อเข้าเกณฑ์ต่อไปนี้ คาดหมายว่าจะไม่สามารถได้รับชำระหนี้
หรือมีกรณีให้เห็นชัดเจนว่าลูกหนี้ไม่มีเงินหรือทรัพย์สินเพียงพอที่จะชำระหนี้ โดยบริษัทฯ
จะนำดอกเบี้ยที่หยุดรับรู้รายได้มารวมคำนวณเป็นรายได้ในรอบระยะเวลาบัญชีที่ได้รับชำระหนี้

นโยบายในการปรับโครงสร้างหนี้

การปรับโครงสร้างหนี้เป็นการแก้ไขปัญหาลูกหนี้ที่มีการผิดนัดชำระ เพื่อให้บริษัทฯ
มีโอกาสได้รับชำระเงินที่ให้กู้ยืมคืนกลับมามากที่สุด หรือเพื่อให้ลูกหนี้สามารถกลับมาชำระหนี้ได้
ด้วยภาระผูกพันที่ไม่มากเกินไปจนเป็นอุปสรรคต่อการฟื้นตัวของกิจการ
การปรับโครงสร้างหนี้อาจกระทำได้โดยการผ่อนปรนเงื่อนไขการชำระหนี้ให้แก่ลูกหนี้ ได้แก่
การลดอัตราดอกเบี้ย การขยายเวลาชำระหนี้ออกไป
การจัดให้ลูกหนี้ผ่อนชำระตามกระแสเงินสดของกิจการ เป็นต้น

4.1.3 เงินลงทุนในหลักทรัพย์

นโยบายเกี่ยวกับเงินลงทุนในหลักทรัพย์

ในการลงทุน บริษัทฯ มีนโยบายหลักคือ เน้นความปลอดภัยของเงินลงทุน
โดยการกระจายการลงทุนและเลือกลงทุนที่ให้ผลตอบแทนจากการลงทุนเหมาะสมกับระดับความเสี่ยงที่บริษัทฯ
ยอมรับได้ การลงทุนของบริษัทฯ ส่วนใหญ่เป็นการลงทุนระยะยาว ได้แก่
การลงทุนที่ให้ผลตอบแทนคงที่ อาทิเช่น พันธบัตร หุ้นกู้ โดยบริษัทฯ
จะถือตราสารหนี้จนครบกำหนดไถ่ถอน นอกจากนี้ยังลงทุนในหุ้นที่ จดทะเบียนในตลาดหลักทรัพย์
และหุ้นนอกตลาดหลักทรัพย์

การบันทึกมูลค่าเงินลงทุนในหลักทรัพย์นั้น บริษัทฯ
ถือตามมาตรฐานบัญชีที่เกี่ยวข้องการจัดประเภทเป็นหลักทรัพย์เผื่อขาย
กล่าวคือผลต่างระหว่างมูลค่ายุติธรรมกับราคาทุนจะแสดงในส่วนของ
ผู้ถือหุ้นในงบแสดงฐานะการเงิน
ในส่วนของหุ้นนอกตลาดหลักทรัพย์หรือเงินลงทุนทั่วไปแสดงไว้ด้วยราคาทุน

การบริหารความเสี่ยงจากการลงทุน

บริษัทฯ กำหนดให้มีกระบวนการพิจารณาการลงทุนด้วยความรอบคอบ โดยพิจารณาปัจจัยต่างๆ
ทางเศรษฐกิจที่อาจมีผลกระทบต่อตราสารที่บริษัทจะลงทุนได้ ซึ่งบริษัทฯ
เห็นว่าการใช้ข้อมูลครบถ้วนและพิจารณาอย่างละเอียดรอบคอบทุกด้าน
จะช่วยลดความเสี่ยงจากการลงทุนได้ ทั้งนี้ข้อมูลข่าวสารที่บริษัทฯ
ใช้ประกอบการวิเคราะห์และบริหารจัดการลงทุนนั้น
เป็นข้อมูลซึ่งรวบรวมมาจากหน่วยงานทางด้านเศรษฐกิจ สถาบันวิจัย ตลอดจนบริษัทหลักทรัพย์
และสถาบันการเงินต่างๆ ที่มีชื่อเสียงและเชื่อถือได้ ทั้งในและต่างประเทศ
เพื่อคาดการณ์แนวโน้มเศรษฐกิจตลอดจนพิจารณาผลกระทบที่เกิดขึ้นในระดับโลก ระดับประเทศ
ระดับอุตสาหกรรม และระดับบริษัทหรือหลักทรัพย์ที่ลงทุน

สำหรับตราสารทุน บริษัทฯ จะเน้นการลงทุนระยะยาว เพื่อลดความผันผวนของมูลค่าเงินลงทุน
และวิเคราะห์หลักทรัพย์ โดยใช้ปัจจัยพื้นฐานได้แก่ อัตราส่วนหนี้สินต่อทุน อัตราส่วนราคาต่อกำไร

ต่อหุ้น อัตราส่วนราคาต่อมูลค่าตามบัญชีต่อหุ้น อัตราการจ่ายเงินปันผล
และมีการประเมินความเสี่ยงของการลงทุนด้วย

สำหรับตราสารหนี้ บริษัทฯ เลือกลงทุนในพันธบัตรรัฐบาล พันธบัตรรัฐวิสาหกิจ ที่มีความเสี่ยงต่ำ
รวมถึงลงทุนในหุ้นกู้ซึ่งออกโดยบริษัทเอกชน
โดยเลือกลงทุนหุ้นกู้ที่มีอันดับความน่าเชื่อถืออยู่ในระดับที่สามารถลงทุนได้ (Investment grade)
เท่านั้น และพยายามบริหารอายุถัวเฉลี่ยคงเหลือของ
ตราสารหนี้ถ่วงน้ำหนักด้วยมูลค่าปัจจุบันของกระแสเงินสด (Duration)
ให้สอดคล้องกับแนวโน้มการเปลี่ยนแปลงของอัตราดอกเบี้ยในตลาด

อนึ่ง บริษัทฯ ได้ลงทุนบางส่วนผ่านกองทุนตราสารหนี้ด้วย

การตั้งสำรองค่าเผื่อการด้อยค่า

เพื่อให้สินทรัพย์สะท้อนมูลค่าที่แท้จริง บริษัทฯ
มีการติดตามและสอบทานเงินลงทุนในหลักทรัพย์อย่างใกล้ชิด
หากมีข้อบ่งชี้ว่ามูลค่าตามบัญชีของหลักทรัพย์ดังกล่าวสูงกว่ามูลค่าที่คาดว่าจะได้รับคืน เช่น
กรณีส่วนของผู้ถือหุ้นลดลงอย่างมากหรือตราสารหนี้ที่มีแนวโน้มว่าจะไม่ได้รับการชำระคืน เป็นต้น
บริษัทฯ จะบันทึกผลต่างนั้นเป็นผลขาดทุนจากการด้อยค่าของเงินลงทุน

4.2 นโยบายการลงทุนในบริษัทย่อยและบริษัทร่วม

การลงทุนในบริษัทร่วมเป็นการลงทุนที่บริษัทฯ เข้าไปถือหุ้นมากกว่าร้อยละ 20 แต่ไม่เกินร้อยละ 50
ของจำนวนหุ้นที่ออกจำหน่าย โดยบริษัทฯ
สามารถกำหนดนโยบายการบริหารและการดำเนินงานผ่านที่ประชุมผู้ถือหุ้น

ในปัจจุบันบริษัทฯ
มีการลงทุนในบริษัทร่วมในกลุ่มธุรกิจประกันภัยในต่างประเทศซึ่งประกอบธุรกิจที่เกี่ยวเนื่องและช่วยสนับสนุนการประกอบธุรกิจของบริษัทฯ
ซึ่งนอกจากมีวัตถุประสงค์เพื่อขยายโอกาสการทำธุรกิจในต่างประเทศแล้ว บริษัทฯ
ยังมุ่งเน้นการลงทุนระยะยาว เพื่อให้ได้ผลตอบแทนในรูปเงินปันผลและกำไรเกินทุนด้วย

4.3 การประเมินราคาทรัพย์สิน

บริษัทฯ ไม่ได้มีการทำรายการระหว่างกันที่เกี่ยวข้องกับการซื้อขายทรัพย์สิน
อันต้องมีการประเมินราคาทรัพย์สินของบริษัทฯ และไม่ได้มีการได้มาหรือจำหน่ายไป
ซึ่งทรัพย์สินอันต้องแจ้งต่อตลาดหลักทรัพย์แห่งประเทศไทยในระหว่างช่วงปี พ.ศ.2559

5. ข้อพิพาททางกฎหมาย

บริษัทฯ ไม่มีข้อพิพาททางกฎหมาย หรือคดีฟ้องร้องในลักษณะใดๆ ที่มีผลกระทบทางด้านลบต่อทรัพย์สิน
ฐานะทางการเงิน และการดำเนินธุรกิจของบริษัทฯ มากกว่าร้อยละ 5 ของส่วนของผู้ถือหุ้น
หรือร้อยละ 10 ของสินทรัพย์หมุนเวียน

6. ข้อมูลทั่วไปและข้อมูลสำคัญอื่น

6.1 ข้อมูลทั่วไป

6.1.1 รายละเอียดบริษัท

  ชื่อบริษัท บริษัท กรุงเทพประกันภัย จำกัด (มหาชน)

  ทะเบียนบริษัทเลขที่ 0107536000625

ประเภทธุรกิจ รับประกันวินาศภัย

ที่ตั้ง : สำนักงานใหญ่ อาคารกรุงเทพประกันภัย

25 ถนนสาทรใต้ กรุงเทพฯ 10120

โทรศัพท์ 0 2285 8888

โทรสาร 0 2610 2100

  รับแจ้งอุบัติเหตุทั่วประเทศ 24 ชั่วโมง โทรศัพท์ 1620 www.bangkokinsurance.com

6.1.2 การลงทุนในบริษัทอื่น

ณ วันที่ 31 ธันวาคม 2559 บริษัทได้ลงทุนโดยถือหุ้นตั้งแต่ร้อยละ 10
ขึ้นไปของจำนวนหุ้นที่ออกจำหน่ายแล้วของบริษัทนั้น ดังต่อไปนี้

+----+--------------------------+--------+-------+--------+-----------+
| ลำ | ชื่อ/สถานที่ตั้ง               | ประเ   | ประ   | จ      | ร         |
| ดับ |                          | ภทธุรกิจ | เภทหุ้น | ำนวนหุ้น | ้อยละของจำ |
|    |                          |        |       |        | นวนหุ้นที่ออก |
|    |                          |        |       | ที่ถือ    | จำหน่ายแล้ว |
|    |                          |        |       |        | ของบริษัทนั้น |
+----+--------------------------+--------+-------+--------+-----------+
| 1  | บริษัท กรุงเทพประกันภัย (ลาว) | ป      | สามัญ  | 4      | 45.00     |
|    | จำกัด                     | ระกันภัย |       | 50,000 |           |
|    |                          |        |       |        |           |
|    | 321/1-2 บ้านโพนสะหวันเหนือ  |        |       |        |           |
|    |                          |        |       |        |           |
|    | หน่วย 18 เมืองสีสัดตะนาก     |        |       |        |           |
|    |                          |        |       |        |           |
|    | แขวงนครหลวงเวียงจันทน์      |        |       |        |           |
|    |                          |        |       |        |           |
|    | สาธา                     |        |       |        |           |
|    | รณรัฐประชาธิปไตยประชาชนลาว |        |       |        |           |
+----+--------------------------+--------+-------+--------+-----------+
| 2  | บริษัท เอเซียนอินชัวรันส์       | ป      | สามัญ  | 23,936 | 41.70     |
|    |                          | ระกันภัย |       |        |           |
|    | อินเตอร์เนชั่นแนล (โฮลดิ้ง)    |        |       |        |           |
|    | จำกัด                     |        |       |        |           |
|    |                          |        |       |        |           |
|    | คาร์เรนดอน เฮ้าส์, 2 เชิ้ท    |        |       |        |           |
|    | สตรีท,                    |        |       |        |           |
|    |                          |        |       |        |           |
|    | เฮลมิลตัน, เอช เอ็ม 11,     |        |       |        |           |
|    | เบอร์มิวด้า                 |        |       |        |           |
+----+--------------------------+--------+-------+--------+-----------+
| 3  | บริษัท เอเซียอินชัวรันส์        | ป      | สามัญ  | 1,6    | 22.92     |
|    |                          | ระกันภัย |       | 04,470 |           |
|    | (ประเทศกัมพูชา) จำกัด       |        |       |        |           |
|    | (มหาชน)                  |        |       |        |           |
|    |                          |        |       |        |           |
|    | 5 ถนนเลขที่ 13 สังกัดวัตพนม   |        |       |        |           |
|    |                          |        |       |        |           |
|    | คั้นดวนเปญ พนมเปญ กัมพูชา    |        |       |        |           |
+----+--------------------------+--------+-------+--------+-----------+
| 4  | บริษัท เอเซียอินชัวรันส์        | ป      | สามัญ  | 15,2   | 19.50     |
|    |                          | ระกันภัย |       | 10,000 |           |
|    | อินเวสท์เมนท์ จำกัด          |        |       |        |           |
|    |                          |        |       |        |           |
|    | ชั้น 16 เวิลด์ไวดเฮ้าส์ ,      |        |       |        |           |
|    |                          |        |       |        |           |
|    | 19 ถนนเดอส์เวกซ์ เซ็นทรัล,   |        |       |        |           |
|    | ฮ่องกง                    |        |       |        |           |
+----+--------------------------+--------+-------+--------+-----------+
| 5  | บริษัท อีเอ็มซีเอส ไทย จำกัด   | ธุรกิจ   | สามัญ  | 1,1    | 19.33     |
|    |                          | บริการเ |       | 59,950 |           |
|    | 183 อาคารรีเจ้นท์เฮ้าส์ ชั้น 10 | ฉพาะกิจ |       |        |           |
|    |                          |        |       |        |           |
|    | ถนนราชดำริ ลุมพินี ปทุมวัน     |        |       |        |           |
|    | กรุงเทพฯ 10330            |        |       |        |           |
+----+--------------------------+--------+-------+--------+-----------+

+----+--------------------------+---------+------+--------+-----------+
| ลำ | ชื่อ/สถานที่ตั้ง               | ประ     | ประเ | จ      | ร         |
| ดับ |                          | เภทธุรกิจ | ภทหุ้น | ำนวนหุ้น | ้อยละของจำ |
|    |                          |         |      |        | นวนหุ้นที่ออก |
|    |                          |         |      | ที่ถือ    | จำหน่ายแล้ว |
|    |                          |         |      |        | ของบริษัทนั้น |
+----+--------------------------+---------+------+--------+-----------+
| 6  | บริษัท พีที เอเซียน           | ประกันภัย | สามัญ | 6,0    | 19.00     |
|    | อินเตอร์เนชั่นแนล อินเวสอินโด  |         |      | 80,000 |           |
|    | จำกัด                     |         |      |        |           |
|    |                          |         |      |        |           |
|    | วิสมา เอเซีย แอลที. 12 เอ,  |         |      |        |           |
|    | เจแอล.                   |         |      |        |           |
|    |                          |         |      |        |           |
|    | เลทเจน เอส.ปราแมน คาว์.   |         |      |        |           |
|    | 79,                      |         |      |        |           |
|    |                          |         |      |        |           |
|    | ศลีปิ - จาการ์ตา บาราท      |         |      |        |           |
+----+--------------------------+---------+------+--------+-----------+
| 7  | บริษัท พี ซี ที เอเซียอินชัวรันส์  | ประกันภัย | สามัญ | 2      | 19.00     |
|    | จำกัด                     |         |      | 37,500 |           |
|    |                          |         |      |        |           |
|    | 43-47 ถ.ล้านช้าง บ้านหัสดีใต้  |         |      |        |           |
|    |                          |         |      |        |           |
|    | อำเภอจันทะบุลี เวียงจันทน์     |         |      |        |           |
|    | สาธา                     |         |      |        |           |
|    | รณรัฐประชาธิปไตยประชาชนลาว |         |      |        |           |
+----+--------------------------+---------+------+--------+-----------+
| 8  | บริษัท สรชัยวิวัฒน์ จำกัด       | พัฒน     | สามัญ | 4      | 15.00     |
|    |                          | าอสังหา- |      | 05,000 |           |
|    | 23 ซอยสุขุมวิท 63 ถนนสุขุมวิท  |         |      |        |           |
|    |                          | ริมทรัพย์  |      |        |           |
|    | คลองตันเหนือ วัฒนา กรุงเทพฯ  |         |      |        |           |
|    | 10110                    |         |      |        |           |
+----+--------------------------+---------+------+--------+-----------+
| 9  | บริษัท ยูเนี่ยนไซม์ดาร์บี้        | นาย     | สามัญ | 6,000  | 15.00     |
|    |                          | หน้าประก |      |        |           |
|    | (ประเทศไทย) จำกัด         | ันวินาศภัย |      |        |           |
|    |                          |         |      |        |           |
|    | 29 อาคารวานิสสา ชั้น 20     |         |      |        |           |
|    | ซอยชิดลม ลุมพินี ปทุมวัน       |         |      |        |           |
|    | กรุงเทพฯ 10330            |         |      |        |           |
+----+--------------------------+---------+------+--------+-----------+
| 10 | บริษัท โรงพยาบาลบำรุงราษฎร์  | การแพทย์ | สามัญ | 106,7  | 14.65     |
|    | จำกัด (มหาชน)             |         |      | 60,417 |           |
|    |                          |         |      |        |           |
|    | 33 ถนนสุขุมวิท ซอย 3        |         |      |        |           |
|    | (ซอยนานาเหนือ)            |         |      |        |           |
|    | คลองเตยเหนือ วัฒนา กรุงเทพฯ |         |      |        |           |
|    | 10110                    |         |      |        |           |
+----+--------------------------+---------+------+--------+-----------+
| 11 | บริษัท บางกอก มิตซูบิชิ ยูเอฟเจ | ลีสซิ่ง    | สามัญ | 60,000 | 10.00     |
|    | ลิส จำกัด                  |         |      |        |           |
|    |                          |         |      |        |           |
|    | 139 อาคารเศรษฐีวรรณ ชั้น 8  |         |      |        |           |
|    |                          |         |      |        |           |
|    | ถนนปั้น สีลม บางรัก กรุงเทพฯ  |         |      |        |           |
|    | 10500                    |         |      |        |           |
+----+--------------------------+---------+------+--------+-----------+
| 12 | บริษัท บางกอกชโยรัตน์ จำกัด   | นาย     | สามัญ | 10,000 | 10.00     |
|    |                          | หน้าประก |      |        |           |
|    | 25 อาคารกรุงเทพประกันภัย/   | ันวินาศภัย |      |        |           |
|    |                          |         |      |        |           |
|    | ไว.ดับยู.ซี.เอ. ชั้น 10       |         |      |        |           |
|    | ถนนสาทรใต้                |         |      |        |           |
|    |                          |         |      |        |           |
|    | ทุ่งมหาเมฆ สาทร กรุงเทพฯ    |         |      |        |           |
|    | 10120                    |         |      |        |           |
+----+--------------------------+---------+------+--------+-----------+

+------------------------+---------------------------------------------+
| 6.1.3 บุคคลอ้างอิงอื่นๆ     |                                             |
+------------------------+---------------------------------------------+
| นายทะเบียนหลักทรัพย์       | บริษัท ศูนย์รับฝากหลักทรัพย์ (ประเทศไทย) จำกัด       |
+------------------------+---------------------------------------------+
|                        | 93 ถนนรัชดาภิเษก แขวงดินแดง เขตดินแดง กรุงเทพฯ   |
|                        | 10400                                       |
+------------------------+---------------------------------------------+
|                        | โทรศัพท์ 0 2009 9000                          |
+------------------------+---------------------------------------------+
|                        | โทรสาร 0 2009 9991                          |
|                        |                                             |
|                        | SET Contact Center : 0 2009 9999            |
+------------------------+---------------------------------------------+
|                        | Email : SETContactCenter@set.or.th          |
+------------------------+---------------------------------------------+
|                        | www.set.or.th/tsd                           |
+------------------------+---------------------------------------------+
|                        |                                             |
+------------------------+---------------------------------------------+
| ผู้แทนผู้ถือหุ้น              | - ไม่มี -                                     |
+------------------------+---------------------------------------------+
|                        |                                             |
+------------------------+---------------------------------------------+
| ผู้สอบบัญชี                | นางสาวรัชดา ยงสวัสดิ์วาณิชย์                      |
+------------------------+---------------------------------------------+
|                        | เลขทะเบียนผู้สอบบัญชีรับอนุญาต เลขที่ 4951           |
+------------------------+---------------------------------------------+
|                        | บริษัท สำนักงาน อีวาย จำกัด                      |
+------------------------+---------------------------------------------+
|                        | ชั้น 33 อาคารเลครัชดา                          |
+------------------------+---------------------------------------------+
|                        | 193/136-137 ถนนรัชดาภิเษก คลองเตย กรุงเทพฯ     |
|                        | 10110                                       |
+------------------------+---------------------------------------------+
|                        | โทรศัพท์ 0 2264 0777                          |
+------------------------+---------------------------------------------+
|                        | โทรสาร 0 2264 0789-90                       |
+------------------------+---------------------------------------------+
|                        | Email : ernstyoung.thailand@th.ey.com       |
+------------------------+---------------------------------------------+
|                        | www.ey.com                                  |
+------------------------+---------------------------------------------+
|                        |                                             |
+------------------------+---------------------------------------------+
| ที่ปรึกษากฎหมาย           | สำนักงานมนูกิจทนายความ                         |
+------------------------+---------------------------------------------+
|                        | 59/6 ถนนเสือป่า แขวงป้อมปราบ                   |
|                        | เขตป้อมปราบศัตรูพ่ายกรุงเทพฯ 10100               |
+------------------------+---------------------------------------------+
|                        | โทรศัพท์ 0 2221 3466                          |
+------------------------+---------------------------------------------+
|                        | โทรสาร 0 2221 3191                          |
+------------------------+---------------------------------------------+
|                        |                                             |
+------------------------+---------------------------------------------+
| ที่ปรึกษาทางการเงิน        | -ไม่มี-                                       |
+------------------------+---------------------------------------------+
|                        |                                             |
+------------------------+---------------------------------------------+
| สถาบันการเงินที่ติดต่อ       | ธนาคารกรุงเทพ จำกัด (มหาชน)                   |
+------------------------+---------------------------------------------+

ความภาคภูมิใจ ปี 2559

เป็นความสำเร็จและความภาคภูมิใจของบริษัท กรุงเทพประกันภัย จำกัด (มหาชน)
ที่ได้รับรางวัลอันทรงเกียรติจากองค์กรชั้นนำในต่างประเทศ
ซึ่งสะท้อนให้เห็นถึงคุณภาพการให้บริการที่ดี และชื่อเสียงของบริษัทฯ ซึ่งเป็นที่ยอมรับในระดับสากล
ตอกย้ำถึงความเป็นผู้นำในธุรกิจประกันวินาศภัยของไทยได้อย่างชัดเจน โดยในปี 2559 บริษัทฯ
ได้รับรางวัลแห่งความภาคภูมิใจ ดังนี้

รางวัลเกียรติยศ

รางวัล "Best Insurance Solutions Advisory Team - Thailand 2016" จากงาน
Insurance Awards 2016 จัดโดยนิตยสาร CFI.co (Capital Finance International
Magazine) ซึ่งเป็นนิตยสารด้านธุรกิจ เศรษฐกิจ และการเงินชื่อดังของทวีปยุโรป
โดยจะมอบให้แก่สถาบันการเงินดีเด่นและมีชื่อเสียงระดับโลก ทั้งด้านสถาบันการเงิน การธนาคาร
บริษัทหลักทรัพย์ และบริษัทประกันภัย ทั้งนี้กรุงเทพประกันภัยเป็นบริษัทประกันวินาศภัยแห่งแรก
และแห่งเดียวของไทยที่ได้รับรางวัลดังกล่าวต่อเนื่องเป็นปีที่ 2 จากการที่บริษัทฯ
รักษามาตรฐานกระบวนการทำงานได้อย่างมีประสิทธิภาพ อีกทั้ง
มีการพัฒนาระบบบริหารงานของบริษัทฯ อย่างมีคุณภาพตลอดเวลา และตอกย้ำความมั่นคง
ความน่าเชื่อถือ และศักยภาพที่เป็นเลิศในทุกด้าน นอกจากนี้
ยังเป็นบริษัทประกันวินาศภัยที่ให้ความสำคัญในด้านการให้บริการแก่ลูกค้าอย่างดีที่สุดมาโดยตลอด

การจัดอันดับความน่าเชื่อถือทางการเงิน

บริษัท กรุงเทพประกันภัย จำกัด (มหาชน) ได้รับการจัดอันดับความน่าเชื่อถือทางการเงินจาก
Standard & Poor’s หรือ S&P สถาบันการจัดอันดับทางการเงินชั้นนำของโลก ในระดับ
A-/Stable ณ วันที่ 17 ตุลาคม 2559
ซึ่งสะท้อนให้เห็นถึงความเป็นบริษัทชั้นนำในธุรกิจประกันวินาศภัยที่มีความสามารถทางการแข่งขัน
ด้วยผลประกอบการที่ดี มีเงินกองทุนและสินทรัพย์ที่มั่นคงแข็งแกร่ง
รวมทั้งมีการบริหารเงินทุนอยู่ในระดับที่น่าพอใจ น นอกจากนี้ บริษัทฯ
ยังได้รับการจัดอันดับความน่าเชื่อถือทางการเงิน (Financial Strength Rating) จาก A.M.
Best Company ในระดับ A- (Excellent) ณ วันที่ 26 พฤษภาคม 2559
ซึ่งเป็นอีกหนึ่งสถาบันการจัดอันดับทางการเงินชั้นนำของโลก
อันสะท้อนให้เห็นถึงความมั่นคงแข็งแกร่งของเงินทุนและความมีเสถียรภาพทางการเงิน

สถาบันจัดอันดับความน่าเชื่อถือ

Standard & Poor’s 17 ต.ค. 59

Counterparty Credit Rating Local Currency A- (Strong)
Financial Strength Rating Local Currency A- (Strong)
ASEAN Regional Scale axAA
Outlook Stable

A.M. Best 26 พ.ค. 59

Financial Strength Rating A- (Excellent)
Financial Strength Rating Outlook Stable
Issuer Credit Rating a- (Strong)
Issuer Credit Rating Outlook Stable